Ribut petir, hujan lebat diramal di sembilan negeri petang ini
Oleh KOSMO!

23 Julai 2022, 4:34 pm
PETALING JAYA – Ribut petir, hujan lebat dan angin kencang dijangka melanda beberapa kawasan di sembilan negeri sehingga pukul 6 petang ini.
Jabatan Meteorologi Malaysia (MetMalaysia) dalam satu kenyataan berkata, amaran cuaca buruk itu melibatkan seluruh Kuala Lumpur dan Putrajaya serta beberapa kawasan di Kedah, Perak, Pahang, Selangor Negeri Sembilan, Johor dan Sarawak.
“Bagi Kedah antara kawasan terlibat di Langkawi, manakala Perak di Kerian, Larut, Matang Dan Selama, Kuala Kangsar, Kinta, Perak Tengah, Kampar, Hilir Perak, Batang Padang dan Mulling.
“Pahang pula antara kawasan terjejas di Tanah Tinggi Cameron, manakala Selangor di Hulu Selangor, Klang, Gombak, Petaling dan Hulu Langat,” kata kenyataan itu hari ini.
MetMalaysia berkata, di Negeri Sembilan cuaca tidak menentu itu diramal melanda seluruh Seremban dan Port Dickson, sementara Johor di Batu Pahat, Pontian, Kulai dan Johor Bahru.
“Manakala di Sarawak cuaca tidak menentu tertumpu di Limbang sahaja,” jelasnya.

Menurut MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” kata kenyataan itu. – KOSMO! ONLINE


Sebak kali pertama diziarahi persatuan selepas kematian ibu
Oleh DIYANATUL ATIQAH ZAKARYA

23 Julai 2022, 4:47 pm
MELAKA – “Saya terharu ada yang masih ingat kami dan datang menghulurkan sumbangan untuk arwah ibu,” kata Fadilah Abu, 35.
Anak ketiga Roziah Md. Dom, 63, mangsa tragedi tikam di Kampung Paya Luboh itu berkata, dia tidak menyangka akan menerima sumbangan daripada Yayasan Guru Malaysia Berhad (YGMB) meskipun ibunya telahpun bersara sebagai guru.
Ujarnya, persatuan itu merupakan pertubuhan pertama yang menziarahi keluarganya bagi menghulurkan sumbangan selain keprihatinan daripada pihak Jabatan Kebajikan Masyarakat (JKM) negeri dan wakil rakyat.
“Saya terharu apabila diberikan sumbangan kerana saya dan empat beradik sememangnya sedang berusaha menguruskan kewangan keluarga memandangkan kami juga tidak mempunyai pendapatan tetap.
“Dua adik saya juga masih belajar termasuk adik keempat yang melanjutkan pelajaran di Universiti Islam Antarabangsa (UIA),” katanya.
Beliau berkata demikian kepada pemberita selepas menerima kunjungan Ketua Pegawai Eksekutif YGMB, Datuk Wan Munadi Wan Mamat di kediamannya di Kampung Paya Luboh, di sini, hari ini.

Mengulas lanjut Fadilah memberitahu, dia juga terkejut apabila sumbangan diberikan bukan sahaja atas penama ibunya tetapi ayahnya, Abu Selihan.
Sementara itu, Wan Munadi berkata, pihaknya menyampaikan tiga sumbangan yang layak diterima oleh waris keluarga tersebut.
“Hari ini kita menyampaikan dua sumbangan khairat kematian iaitu atas nama Allahyarhamah Roziah dan Allahyarham suaminya, Abu, yang meninggal dunia sebulan sebelum tragedi berkenaan.
“Kita juga menyampaikan sumbangan khas berbentuk sekali bayar, sedikit sebanyak kami berharap bantuan ini dapat meringankan beban ditanggung waris,” katanya.
Jelasnya, sehingga kini persatuan itu mempunyai lebih 100,000 ahli terdiri dalam kalangan guru dan menyarankan agar semua yang berdaftar atau waris sentiasa mengemas kini maklumat untuk memudahkan YGMB menyalurkan bantuan bagi yang layak. – KOSMO! ONLINE.


Warisan lebar sayap ke Perlis
Oleh ASYRAF MUHAMMAD

23 Julai 2022, 4:23 pm
KANGAR – Parti Warisan Sabah (Warisan) melebarkan sayapnya ke utara Semenanjung menerusi pelancaran parti itu di Perlis sebagai persediaan bagi menghadapi Pilihan Raya Umum ke-15 (PRU-15) nanti.
Presidennya, Datuk Seri Mohd. Shafie Apdal berkata, sebelum ini Warisan telah diperluaskan ke Semenanjung Malaysia sejak akhir Disember tahun lalu melibatkan beberapa negeri seperti Johor, Perak, Pulau Pinang dan Negeri Sembilan.
Beliau berkata, kepimpinan parti itu bagaimanapun akan memperhalusi terlebih dahulu kawasan dan jumlah kerusi yang akan dipertandingkan dalam PRU-15 nanti.
“Warisan tidak akan masuk ke semua negeri dan kita hanya akan fokus bertanding di kawasan yang diyakini mendapat sokongan rakyat,” katanya kepada pemberita selepas Majlis Pelancaran Parti Warisan peringkat negeri Perlis yang berlangsung di sebuah hotel di sini hari ini.
Dalam pada itu, Shafie berkata, buat masa ini, Warisan juga belum menetapkan sebarang bentuk kerjasama dengan mana-mana parti lain dan akan memutuskan perkara itu selepas PRU-15 nanti.
Katanya, parti itu hanya akan memberi fokus kepada rakyat di negara ini yang akan memilih pemimpin mereka dalam pilihan raya akan datang.

“Saya lihat rakyat kini mahukan calon yang betul dan mereka akan memilih wakil yang boleh diberi kepercayaan dalam PRU-15 nanti,” katanya. – KOSMO! ONLINE.


Gempa bumi sederhana di Laut Flores
23 Julai 2022, 4:25 pm
PETALING JAYA – Gempa bumi sederhana bermagnitud 5.2 skala Ritcher dilaporkan berlaku di Laut Flores, Indonesia hari ini.
Jabatan Meteorologi Malaysia (MetMalaysia) dalam satu kenyataan di Facebook berkata, pusat gempa bumi tersebut terletak 7.6 darjah selatan dan 122.5 darjah timur.
“Kejadian gempa bumi sederhana itu berlaku pada pukul 2.09 petang dengan jarak 312 kilometer barat laut dari Kupang, Indonesia.
“Gempa bumi terbabit dilaporkan berlaku dengan kedalaman 10 kilometer dan tiada ancaman tsunami kepada Malaysia,” katanya hari ini. – KOSMO! ONLINE


Lelaki putus jari cuba cabut mata kail pada ikan jerung
Oleh KOSMO!

23 Julai 2022, 4:29 pm
WASHINGTON – Seorang nelayan di Florida, Amerika Syarikat (AS) putus jari kelingking akibat digigit seekor jerung ketika cuba mencabut mata kail pada ikan tersebut, lapor akhbar New York Post semalam.
Rakaman video yang memaparkan kejadian ngeri itu dimuat naik di laman TikTok dan mendapat 11 juta tontonan.
“Saya lelaki yang mungkin hilang jari akibat digigit jerung,” kata lelaki berkenaan dalam video tersebut.
Kejadian itu berlaku semasa Brett Reeder memancing ikan jerung di Pulau Content Keys, beberapa kilometer di selatan Miami.
“Kami menangkap jerung terakhir pada hari itu. Dan saya perlukan mata kail saya kembali, jadi saya cuba mendapatkannya tetapi bernasib malang,” jelas Reeder.
Dalam video tersebut, Reeder dilihat cuba mengawal pemangsa itu dari atas bot sambil disaksikan ahli keluarganya.

Akan tetapi, jerung itu tiba-tiba menggigit jarinya menyebabkan orang yang menyaksikan kejadian itu menjerit kerana terkejut.
Reeder yang kesakitan kemudian menjerit lalu memegang tangannya yang tinggal empat jari sambil darah memercik pada bot.
Isterinya kemudian menggunakan tornikuet (alat penyekat salur darah) pada jarinya ketika mereka kembali ke pantai. Dia dibawa ke hospital untuk menjalani pembedahan menyambung jarinya. – Agensi


Penggunaan katil wad ICU pesakit Covid-19 di Perak bawah 30 peratus
Oleh MOHAMAD HAFIZI BIN MOHD SAID

23 Julai 2022, 4:42 pm
IPOH – Jumlah penggunaan katil di wad unit rawatan rapi (ICU) bagi pesakit Covid-19 di semua hospital di negeri ini sehingga semalam berada di bawah 30 peratus.
Pengerusi Jawatankuasa Kesihatan, Sains, Alam Sekitar dan Teknologi Hijau Perak, Mohd Akmal Kamarudin berkata, tidak wujud masalah kekurangan katil di wad ICU meskipun kes Covid-19 menunjukkan peningkatan.
Menurutnya lagi, statistik yang diterimanya menunjukkan kadar penggunaan katil ICU paling tinggi adalah 28 peratus pada minggu epid 29 sebelum turun kepada 23 peratus di minggu yang sama, manakala kadar penggunaan katil bukan ICU merekodkan hanya 25.28 peratus pada Julai.
“Penurunan tersebut disebabkan kadar kesembuhan tinggi disebabkan kebanyakan rakyat di negeri ini sudah menerima suntikan vaksin Covid-19.
“Keadaan ini juga menunjukkan kapasiti penggunaan katil di semua hospital awam di seluruh negeri masih mencukupi dan belum mencapai tahap kritikal,” katanya ketika dihubungi pemberita, di sini, hari ini.
Mengulas lanjut, beliau berkata meskipun negara ketika ini berdepan ancaman kes influenza (ILI) dan jangkitan saluran pernafasan atas (URTI) dalam kalangan kanak-kanak, jumlah penggunaan katil di hospital di negeri ini tetap berada di paras rendah.

“Setakat ini, Perak mempunyai 5,370 katil operasi, sejumlah 462 bagi katil Covid-19 dan 22 lagi merupakan katil ICU.
“Hospital Raja Permaisuri Bainun (HRPB) Ipoh menyediakan kapasiti katil operasi tertinggi iaitu 1,097 buah diikuti Hospital Taiping sebanyak 608 buah, Hospital Teluk Intan 548 buah, Hospital Seri Manjung 305 buah dan Hospital Slim River 170 buah,” katanya. – KOSMO! ONLINE.


Arah MPT semak fakta pendaratan Amelia Earhart
Oleh MOHAMAD HAFIZI BIN MOHD SAID

23 Julai 2022, 4:38 pm
IPOH – Kerajaan negeri Perak sudah mengarahkan Majlis Perbandaran Taiping (MPT) menyemak fakta berhubung isu pendaratan Juruterbang Amerika Syarikat, Amelia Earhart di Lapangan Terbang Tekah, Taiping.
Pengerusi Jawatankuasa Perumahan, Kerajaan Tempatan dan Pelancongan negeri, Datuk Nolee Ashilin Mohammed berkata sekiranya benar terdapat percanggahan fakta berkenaan perkara itu, pembetulan akan dibuat.
“Selalunya memang disemak (fakta), proses itu mesti ada semakan. Selalunya kita akan mohon kepada pihak terbabit juga untuk sediakan bukti bahawa fakta itu sahih.
“Mungkin ada percanggahan daripada segi pendapat di situ, saya masih belum dapat maklum balas jadi saya tak boleh komen lebih lanjut, tetapi kita akan bincang semula dengan Yang Dipertua MPT,” katanya selepas hadir menyempurnakan Majlis Pelancaran Lorong [email protected] Panglima, di sini, hari ini.
Mengulas lanjut mengenai perdebatan mural Amelia Earhart pada dinding sebuah premis di Jalan Abdul Jalil, Taiping yang didakwa tidak relevan ekoran tiada bukti sahih dia pernah mendarat di lapangan terbang itu, Nolee Ashilin berkata, pihaknya belum menerima bantahan berhubung hal tersebut.
“Secara rasmi tiada (aduan), hanya di media sosial sahaja. Tetapi daripada persatuan dan sebagainya memang tiada bantahan.

“Saya sudah mohon MPT untuk semak semula tetapi saya belum dapat maklumat lagi. Sekiranya ada percanggahan saya akan minta MPT untuk buat kenyataan perbetulkan perkara itu,” katanya lagi.
Sebelum ini wujud perdebatan dalam kalangan ahli sejarah serta di media sosial mengenai Amelia Earhart sebenarnya tidak mendarat di Tekah. – KOSMO! ONLINE.


TRIS jejak pelarian di Malaysia
Oleh LUQMAN RIDHWAN MOHAMED NOR dan WAT KAMAL ABAS

23 Julai 2022, 4:27 pm
BATU KURAU – Pemegang kad Pertubuhan Bangsa-Bangsa Bersatu Bagi Pelarian (UNHCR) perlu mendaftar dengan Sistem Maklumat Pengesahan Pelarian (TRIS) yang telah diluluskan pelaksanaannya oleh Jemaah Menteri semalam.
Menteri Dalam Negeri, Datuk Seri Hamzah Zainudin berkata, pendaftaran pelarian itu sekali gus membantu kerajaan untuk mendapatkan jumlah sebenar golongan tersebut di negara ini.
“Apabila menggunakan TRIS, kita akan tahu kedudukan pelarian di negara ini, di mana mereka tinggal. Jadi apabila golongan itu mahu bekerja atau buat sesuatu, kita akan tingkatkan polisi-polisi yang bakal diluluskan Majlis Keselamatan Negara,” katanya pada sidang akhbar selepas menghadiri sesi townhall di Program Kita Demi Negara di sini hari ini.
Kita Demi Negara merupakan program dilaksanakan Kementerian Dalam Negeri (KDN) yang membawa slogan Negara Kita, Keselamatan Tanggungjawab Bersama bagi meningkankan kesedaran masyarakat tentang keselamatan negara melalui ‘whole nation approach’ ke arah Keluarga Malaysia yang aman dan sejahtera.
Pada masa sama, menurut beliau, TRIS sudah menjalani fasa percubaan sejak beberapa tahun lalu, dan kelulusan diberikan Jemaah Menteri semalam membolehkannya dilaksanakan secara besar-besaran.
Dalam perkembangan lain, Hamzah yang juga Setiausaha Agung Perikatan Nasional (PN) berkata, beberapa buah syarikat telah dilantik bagi mencipta logo baharu PN yang akan digunakan pada Pilihan Raya Umum ke-15 (PRU-15).

“Logo ini akan dipilih pada Mesyuarat PN yang akan datang,” katanya. – KOSMO! ONLINE.


Kar Kean, Shinozuka ungguli acara 5150 Triathlon
Oleh MOHAMAD FAIZAL HASHIM

23 Julai 2022, 4:33 pm
KOTA TINGGI – Atlet kebangsaan, Nigel Ng Kar Kean, 19, dan Mayumi Shinozuka, 21, masing-masing ungguli acara 5150 Triathlon yang berlangsung di Desaru Coast, di sini hari ini.
Kar Kean mencatatkan masa terpantas merekodkan masa 2 jam 18 minit dan 34 saat sekali gus mengungguli peringkat usia 18 hingga 24 tahun manakala bagi acara wanita dimenangi Mayumi yang mencatatkan masa 2 jam 36 minit 32 saat.
Kar Kean berpuas hati dengan prestasinya pada acara tersebut setelah bermula baik dengan renang dan mula menjarakkan kedudukan ketika berbasikal.
“Saya bermula kedudukan yang baik bagi renang dan mula menjarakkan kedudukan ketika berbasikal. Cuaca yang baik juga membantu saya beraksi dengan baik.
“Secara keseluruhan saya berpuas hati dengan prestasi bagi acara ini. Persiapan saya selama dua bulan sebelum ini membuahkan hasil,” katanya kepada pemberita selepas menamatkan acara 5150 Triathlon di sini hari ini.
Kar Kean sebelum ini mewakili Malaysia bagi acara Triathlon di Sukan Sea Hanoi 2022 pada Mei lalu dengan menamatkan larian di posisi ke-12.

Sementara itu, Mayumi menganggap penyertaan bagi acara ini sebagai platform mengekalkan tahap kecergasan setelah mewakili negara pada Sukan Sea Hanoi yang lalu dan menamatkan siangan di posisi ketujuh.
Dalam pada itu, seorang atlet kebangsaan, Edwin Thiang Chong Yoong, menamatkan acara dengan catatan masa 2 jam 19 minit dan 56 saat sekali gus mengungguli kategori 25 hingga 29 tahun.
Acara 5150 Triathlon yang berlangsung pada pukul 7 pagi tadi melibatkan seramai 357 atlet dan Desaru Coast Sprint Triathlon pula seramai 108 orang dengan kesemua peserta termasuk pemenang membawa pulang medal
Kesemua peserta perlu mengharungi cabaran tiga disiplin perlumbaan iaitu renang 1.5 kilometer, berbasikal 40 kilometer dan larian 10 kilometer dengan masa dua jam 18 minit.
Acara Sprint Triathlon yang melibatkan tiga perlumbaan iaitu renang 750 meter, berbasikal 20 kilometer dan larian lima kilometer dijuarai Bryce Chong dari Singapura dengan masa 1 jam 6 minit bagi kategori lelaki manakala kategori wanita pula diungguli atlet negara Nuraina Naziha Mohamad Nazim dengan masa 1 jam 33 minit.- KOSMO! ONLINE.


Penggunaan katil hospital Terengganu cecah 90 peratus
Oleh MOHD AZLI ADLAN

23 Julai 2022, 2:54 pm
SETIU – Wad di semua enam hospital awam di Terengganu mengalami kesesakan pada masa ini dengan penggunaan katil sudah mencecah 90 peratus.
Pengarah Kesihatan Terengganu, Datuk Dr. Kasemani Embong berkata, kekosongan katil di kesemua hospital tersebut hanya tinggal kira-kira 173 daripada 1,733 buah yang disediakan.
“Begitu pun, hanya lima peratus pesakit yang dimasukkan ke hosital disebabkan penyakit
influenza (ILI) dan jangkitan saluran pernafasan atas (URTI).
“Kes Covid-19 pula cuma satu peratus, selebihnya bagi rawatan penyakit-penyakit biasa (tidak berjangkit),” katanya selepas merasmikan program Projek Tanaman Bandar di Hospital Setiu di sini hari ini.
Kasemani berkata, biar pun kadar jangkitan ILI dan URTI agak meningkat pada masa ini ekoran perubahan cuaca namun kadar kemasukan kanak-kanak ke hospital di negeri ini tidak menunjukkan peningkatan ketara.
Begitu pun, beliau memberitahu Jabatan Kesihatan Negeri Terengganu telah mengambil langkah awal sekiranya kadar kemasukan pesakit ke wad hospital terus meruncing.

“Ia termasuk menyediakan katil tambahan bagi menampung kemungkinan kemasukan lebih ramai pesakit pada masa terdekat,” katanya. – KOSMO! ONLINE.


Parasetamol boleh sebabkan kerosakan pinggang, hati
Oleh KOSMO!

23 Julai 2022, 4:17 pm
PETALING JAYA – Pengambilan ubat parasetamol secara berlebihan dos boleh menyebabkan kerosakan pada hati dan buang pinggang individu.
Pegawai perubatan swasta, Dr. Ahmad Samhan menerusi perkongsian di laman sosial memaparkan cara-cara pengambilan dos yang betul bagi ubat tersebut.
“Parasetamol bagi dos orang dewasa sebanyak 500mg atau lapan biji bersamaan 4000mg sehari manakala bagi dos kanak-kanak pula, sebanyak 15mg/kg (sirap parasetamol), 30 mg/kg (parasetamol bontot).
“Kekerapan mengambil parasetamol pula bagi setiap empat hingga enam jam sehari. Ia akan menjadi toksik jika diambil 10g (20 biji sehari),” tulisnya.
Jelasnya, paraasetamol juga sesuai diambil bagi golongan yang berisiko pendarahan, keradangan salur, penghadaman, kanak-kanak, ibu hamil dan menyusu.
“Parasetamol hanya berada dalam badan selama empat hingga enam jam sahaja dan akan disingkirkan dalam badan selepas itu.

“Parasetamol adalah selamat jika diambil dalam dos yang betul,” ujarnya. – KOSMO! ONLINE


Dua pemegang kad UNHCR ditahan kes pecah masuk rumah
23 Julai 2022, 4:05 pm
AMPANG – Polis menahan dua lelaki warga asing yang juga pemegang kad Suruhanjaya Tinggi Pertubuhan Bangsa-Bangsa Bersatu (UNHCR) kerana disyaki terlibat dalam kes pecah masuk sebuah rumah di Taman Dagang di sini Selasa lalu.
Ketua Polis Daerah Ampang Jaya, Asisten Komisioner Mohamad Farouk Eshak berkata, pihaknya menerima maklumat kejadian pada 19 Julai lalu kira-kira pukul 3 petang daripada seorang lelaki tempatan berusia 36 tahun.
“Pengadu yang bekerja sabagai pegawai bank itu memberitahu jeriji pintu belakang rumahnya telah dirosakkan dan berada dalam keadaan terbuka. Beberapa unit pendingin hawa, dapur dan jeriji tingkap juga telah hilang.
“Bertindak atas maklumat, polis telah melakukan beberapa siri tangkapan dan rampasan ke atas dua lelaki warga asing pemegang kad UNHCR berusia 22 dan 26 tahun di sekitar daerah ini dan ibu negara,” katanya dalam kenyataan di sini hari ini.
Mohamad Farouk berkata, semakan mendapati suspek pertama mempunyai satu rekod jenayah lampau, manakala suspek kedua mempunyai lima rekod jenayah.
“Polis turut merampas beberapa barangan yang disyaki dicuri antaranya komponen pendingin hawa serta beberapa alatan pecah masuk rumah. Modus operandi suspek adalah mengumpil jeriji tingkap bilik sebelum melakukan jenayah.

“Kita percaya dengan penahanan kedua-dua suspek ini berjaya menyelesaikan lima kes jenayah di daerah Ampang Jaya,” jelasnya.
Tambahnya, kedua-dua suspek kini ditahan reman selama tujuh hari sehingga 28 Julai ini bagi membantu siasatan mengikut Seksyen 457 Kanun Keseksaan kerana kesalahan pecah masuk rumah. – KOSMO! ONLINE


Indonesia nafi lulus proses penempatan pekerja di Malaysia secara online
Oleh Kosmo

23 Julai 2022, 3:00 pm
JAKARTA – Kementerian Luar Indonesia menafikan kenyataan pihak imigresen Malaysia berhubung perjanjian integrasi antara Sistem Satu Saluran (OCS) dan Sistem Online Pembantu Rumah Malaysia (SMO), lapor laman berita Tribunnews semalam.
Perjanjian itu  dikatakan menimbulkan masalah dan menyebabkan penggantungan sementara penghantaran Pekerja Migran Indonesia (PMI) ke Malaysia.
Hal itu ditegaskan oleh Pengarah Perlindungan Warga Negara Indonesia Kementerian Luar Negeri Indonesia, Judha Nugraha dalam satu taklimat media.
Beliau mengulangi bahawa pemerintah Indonesia tidak pernah menyampaikan kelulusannya terhadap penyepaduan mekanisme penempatan melalui OCS dan SMO.
Beliau mengaku terdapat pertemuan tidak rasmi antara wakil pemerintah dan wakil Malaysia, namun ia terhad kepada bertukar-tukar fikiran bagi mencari penyelesaian kepada pelbagai perselisihan pendapat berhubung penempatan PMI.
“Memang ada mesyuarat tidak rasmi oleh Kedutaan Indonesia di Kuala Lumpur dengan pegawai Kementerian Sumber Manusia dan Kementerian Luar Malaysia serta Imigresen Malaysia.

“Namun fungsi pertemuan sekadar bertukar buah fikiran selain mencari penyelesaian kepada perselisihan faham mengenai memorandum persefahaman (MoU) berkaitan proses integrasi,” kata Judha.
Beliau sekali lagi menjelaskan bantahan Indonesia berhubung penerusan SMO sebagai mekanisme pengambilan dan penempatan PMI ke Malaysia adalah kerana ia menjadikan OCS yang dipersetujui kedua-dua negara tidak berkesan.
SMO juga dianggap secara jelas melanggar Perkara 3 Lampiran C MoU yang telah dipersetujui oleh kedua-dua negara.
SMO akan memintas proses pelepasan PMI mengikut prosedur termasuk dari segi proses latihan, seterusnya penyediaan kontrak kerja dan juga penyediaan dokumen.
Oleh itu, apabila warga Indonesia memasuki Malaysia menggunakan visa lawatan pelancong yang ditukar kepada visa kerja, mereka terdedah kepada eksploitasi pelbagai pihak.
“Justeru, pemerintah Indonesia menggalakkan kedua-dua negara segera mengadakan mesyuarat dua hala bagi mencari penyelesaian,” kata Judha. – Agensi


Lia ‘Kucu Kuca’ kini bergelar isteri
Oleh HANISAH SELAMAT dan SAIRUL ZAMRI MISRANI

23 Julai 2022, 3:08 pm
PETALING JAYA – Baru sahaja membuat pendedahan sudah enam bulan bergelar tunangan orang, penyanyi Lia Aziz, membut kejutan baharu apabila melangsungkan pernikahan dengan jejaka pilihan yang juga gitaris kumpulan Treehill, Arash Azimi pukul 9 pagi tadi.
Hanya dengan sekali lafaz penyanyi yang baru berusia 19 tahun itu  selamat bergelar isteri kepada Arash, 24, pada majlis pernikahan secara tertutup Masjid Al Amin, Puchong.
Lia atau nama sebenarnya Nor Alia Farzana Abdul Aziz, berkata restu kedua-dua orang tua membuatkan mereka mengambil keputusan untuk mendirikan rumah tangga selepas lebih dua tahun mengenali hati budi.
“Kami sudah saling mengenali sejak lebih dua tahun lalu selepas bernaung di dalam syarikat rakaman yang sama iaitu Rusa Music.
“Ikatan pertunangan pula telah dilaksanakan pada 22 Januari lalu. Jadi selepas perbincangan antara keluarga, kami pilih tarikh ini sebagai hari bahagia kami,” katanya.
Menurut pelantun lagu hit Kucu Kuca itu, majlis resepsi pula diadakan di Tropicana Golf & Country Resort Petaling Jaya, bermula pukul 7.30 malam ini.

“Majlis persandingan nanti akan dihadiri ahli keluarga terdekat dan secara kecil kecilan dan turut diadakan secara tertutup.
“Ia berikutan keperluan memenuhi prosedur operasi standard (SOP) yang ditetapkan dalam langkah berwaspada dengan bilangan jemputan yang sangat terhad,” katanya lagi.
Terdahulu, Lia memuat naik beberapa keping foto dalam Instagramnya memberitahu sudah selamat bergelar tunangan orang sekitar Januari lalu.
“Alhamdulillah, satu langkah ke depan. Enam bulan lalu (bertunang). Semoga Allah permudahkan urusan untuk langkah seterusnya,” katanya.
Lia sebelum ini sering berkongsi gambarnya bersama Arash dalam media sosial miliknya namun tidak pernah mendedahkan mereka sudah mengikat tali pertunangan.
Dalam satu temu bual bersama Kosmo! sebelum ini, Lia memberitahu cukuplah hanya orang terdekat sahaja yang mengetahui status sebenar hubungan mereka.
Nama Lia mula menyerlah sejak 2020 apabila single sulungnya berjudul Kucu Kuca yang dipilih sebagai lagu tema drama Rindu Awak Separuh Nyawa tular.
Rancak meraih sambungan dengan catatan lebih 12 juta tontonan dalam YouTube dalam tempoh 10 bulan, rezekinya di arena nyanyian terus mencurah-curah.
Selain berduet dengan penyanyi popular, Khai Bahar untuk lagu tema drama 7 Hari Mencintaiku 3, Kaulah Syurga, dia turut dipilih bertarung dalam program Big Stage musim keempat (BS4).
Aktif berkongsi video lagu ‘cover version’ di media sosial sejak berusia 17 tahun, rakaman nyanyiannya yang pernah viral dalam media sosial adalah lagu Empat Dara. – KOSMO! ONLINE


Tiupan angin lemah bermula hari ini hingga Isnin
23 Julai 2022, 4:08 pm
PETALING JAYA – Jabatan Meteorologi Malaysia (MetMalaysia) meramalkan cuaca signifikan dengan tiupan angin lemah bagi tempoh tiga hari bermula hari ini hingga Isnin nanti melibatkan negeri-negeri pantai barat dan selatan Semenanjung, Sarawak serta barat Sabah.
Ketua Pengarah MetMalaysia, Muhammad Helmi Abdullah berkata, berdasarkan analisis model MET Malaysia Weather Research and Forecasting Model (MET-WRF), European Centre for Medium-Range Weather Forecasts (ECMWF) dan Global Forecast System (GFS), rantau negara dijangka akan menerima tiupan angin lemah dari pelbagai hala sehingga 25 Julai ini.
“Keadaan ini berpotensi menyebabkan pembentukan awan ribut petir pada sebelah petang hingga awal malam di kebanyakan tempat melibatkan negeri-negeri pantai barat dan selatan Semenanjung, Sarawak serta barat Sabah.
“Orang awam adalah dinasihatkan untuk sentiasa merujuk laman web www.met.gov.my dan semua media sosial serta memuat turun aplikasi myCuaca bagi maklumat yang terkini dan sahih,” katanya dalam satu kenyataan di sini hari ini. – KOSMO! ONLINE


Isteri Ayie Floor88 selamat bersalin, timang bayi perempuan
Oleh MOHAMMAD SHAHEMY AZMI

23 Julai 2022, 4:00 pm
PETALING JAYA – Vokalis kumpulan Floor88 iaitu Ayie berkongsi berita gembira selepas isterinya, Tasha Awie selamat melahirkan cahaya mata sulung mereka iaitu seorang bayi perempuan di salah sebuah pusat perubatan di ibu negara, malam tadi.
Ayie atau nama lengkapnya Nik Fadlee Elhamshah, 25, bersyukur kerana proses bersalin isterinya, Tasha, 23, berjalan lancar dan dipermudahkan Allah SWT.
“Alhamdulillah berkat doa keluarga dan kawan-kawan semua, isteri saya sudah selamat melahirkan seorang bayi perempuan. Semuanya okey dan lancar.
“Buat masa ini saya sedang siapkan apa yang patut untuk bayi perempuan kami. Sebarang perkembangan terkini saya akan kongsikan kemudian,” katanya menerusi satu hantaran video yang dimuat naik dalam Instagram miliknya.
Menjengah ruangan komen, kehadiran insan baharu itu disambut dengan ucapan tahniah oleh peminat termasuk kenalan artis.
“Tahniah Ayie dan isteri,” kata pengacara dan juga pelawak Sherry Alhadad.

“Alhamdulillah tahniah Ayie,” ujar pelakon Eyra Hazali.
“Alhamdulillah tahniah Ayie dan isteri. Semoga semuanya dipermudahkan hingga hujung nyawa. Amin,” doa seorang peminatnya.
Terdahulu, Ayie yang berasal dari Sabah itu mendirikan rumah tangga bersama Tasha pada 21 Oktober tahun lalu. Dua bulan selepas itu, mereka berkongsi berita mengenai kehamilan isterinya.  – KOSMO! ONLINE


Individu bakar haiwan hidup-hidup tidak layak digelar manusia
Oleh KOSMO!

23 Julai 2022, 4:20 pm
PETALING JAYA – Sekumpulan individu di luar negara bertindak membakar seekor haiwan hidup-hidup tidak layak digelar sebagai manusia.
Persatuan Haiwan Terbiar (SAFM) berkata, perbuatan menyiksa haiwan itu tanpa belas kasihan dilakukan oleh mereka yang berhati busuk.
“SAFM menentang sekeras-kerasnya perbuatan jenayah ini yang menyeksa haiwan dengan cara yang teramat kejam.
“Ini bukan sahaja melanggar undang-undang, malah melanggar moral dan sifat kemanusiaan,” kata SAFM dalam satu kenyataan di Facebook hari ini.
Terdahulu, SAFM memaklumkan, pihaknya menerima satu rakaman video memaparkan seekor haiwan dibakar hidup-hidup oleh sekumpulan individu.
Menurut SAFM, kejadian itu difahamkan berlaku di luar negara, namun kesahihan maklumat tersebut belum dapat dipastikan.

Menerusi rakaman yang tersebar di media sosial sejak kelmarin itu, beberapa individu dilihat turut memukul haiwan berkenaan. – KOSMO! ONLINE


Penghisap vape berdepan risiko ‘pneumothorax’
Oleh KOSMO!

23 Julai 2022, 4:11 pm
PETALING JAYA – Penghisap vape atau rokok elektronik berdepan risiko masalah ‘pneumothorax’ sama seperti perokok tegar yang lain.
Doktor perubatan, Dr. Nimelesh Balanthiren di laman Twitternya berkata, kajian menunjukkan pengguna vape mempunyai risiko untuk mengalami masalah ‘pneumothorax’ sama seperti orang yang menghisap rokok.
“Pneumothorax adalah pengumpulan udara atau gas di bahagian rongga di antara paru-paru dan dinding dada.
“Hal ini, disebabkan terdapatnya kebocoran di antara rangka dada dan paru-paru (ruang pleura) atau paru-paru itu sendiri dan menyebabkan paru-paru kecut,” ciapnya.
Tambahnya, perkara tersebut boleh menyebabkan komplikasi berbahaya yang membawa kepada kematian.
“Masalah tersebut boleh menjurus kepada komplikasi ‘tension penumothorax’ merupakan sejenis komplikasi yang boleh membawa kepada kematian,” ujarnya.

Jelasnya, terdapat beberapa tanda atau gejala pneumothorax yang boleh dikenal pasti.
“Antara gejala pneumothorax ialah sakit dada dan sesak nafas, batuk, jantung berdebar atau degupan laju serta kulit menjadi biru disebabkan kekurangan oksigen,” katanya. – KOSMO! ONLINE.


Suami abai nafkah, alasan isteri kerja kerajaan
Oleh KOSMO!

23 Julai 2022, 3:53 pm
PETALING JAYA – Sebilangan lelaki masih tidak tahu menjalankan tanggungjawab sebagai suami terutama melibatkan pemberian nafkah terhadap keluarga.
Pelbagai alasan diberi sekiranya isu itu diperdebatkan sehingga ada yang menjadikan kerjaya isteri dalam sektor awam sebagai sebab untuk lepas tangan.
“Isteri kerja kerajaan. Tidak perlu fikir soal bayar rumah, belanja bulanan kerana dia ada duit gaji sendiri setiap bulan”
Demikian antara alasan kaum suami seperti dikongsikan peguam syarie, Suriati Ghani menerusi hantaran di Facebooknya hari ini.
“Suami ambil kesempatan atas isteri yang bekerja kerajaan. Ada pendapatan tetap senanglah dapat elaun rumah. Tolak sahaja dari elaun isteri untuk kuaters,” katanya.
Menurut Suriati, sebagai suami adalah tanggungjawab mereka untuk bertanya kepada isteri adakah perlu untuk dibayar kembali jumlah elaun yang telah dipotong untuk kehidupan bersama.

“Jangan cuci kaki sahaja. Kena faham tanggungjawab walaupun isteri bekerja. Nafkah isteri tetap kena bagi,” pesannya.
Lebih parah, apabila segelintir keluarga mertua berpandangan menantu perempuan yang bekerja dalam sektor awam tidak perlu bergantung harap kepada anak lelaki mereka. – KOSMO! ONLINE


Verstappen tawan GP Perancis berturut-turut
Oleh KOSMO!

24 Julai 2022, 11:10 pm
LE CASTELLET – Max Verstappen terus gah mengemudi carta kedudukan pendahulu perlumbaan Formula Satu (F1) ketika ini selepas melakar kemenangan dramatik di Grand Prix (GP) Perancis sebentar tadi.
Verstappen yang melakar kemenangan di Perancis musim lalu mempamerkan pemanduan cemerlang sepanjang perlumbaan di Litar Paul Ricard sebentar tadi selepas tidak dicabar mana-mana pelumba sekali gus melebarkan kemenangan ketujuhnya musim ini.
Pelumba Ferrari, Charles Leclerc yang pada mulanya menjadi pencabar kepada Verstappen selepas mendahului perlumbaan itu gagal menamatkan perlumbaan selepas terbabas di selekoh 11 ketika perlumbaan baru memasuki pusingan ke-18.
Kegagalan Leclerc menamatkan saingan terus membuka ruang kepada Verstappen mendahului carta kedudukan pemandu dengan kelebihan 63 mata selepas mengumpul 233 mata setakat ini.
“Pada saingan hari ini, kami mempunyai rentak perlumbaan yang sangat baik dari awal, saya memberi tekanan kepada Leclerc. Keadaan bertambah sukar kerana tayar terlalu panas.
“Saya ambil keputusan untuk bertenang kerana Ferrari benar-benar laju pada saingan tersebut. Malang menimpa Leclerc dan ketika itu saya harap dia tidak apa-apa.

“Dari situ saya hanya fokus pada perlumbaan saya dan menjaga tayar kerana ia mula hilang cengkaman. Secara keseluruhan saya gembira dengan kemenangan ini,” kata Verstappen.
Sementara itu, pasukan Mercedes mencatat keputusan positif di Perancis apabila meraih podium berganda selepas Lewis Hamilton berjaya menamatkan perlumbaan tempat kedua buat kali pertama musim ini.
George Russell mengiringi Hamilton ke podium selepas menamatkan saingan tempat ketiga selepas bijak memintas Sergio Perez (Red Bull) pada penghujung perlumbaan. – KOSMO! Online.


Tanah runtuh, lelaki tertimbus 4 jam dalam tangki septik
Oleh MASTURAH SURADI

24 Julai 2022, 9:33 pm
KOTA TINGGI – Seorang lelaki berdepan detik cemas apabila tertimbus kira-kira 4 jam dalam kejadian tanah runtuh di Sekolah Menengah (SM) Sains Kota Tinggi di sini petang hari ini.
Ketua Polis Daerah Kota Tinggi, Superintendan Hussin Zamora berkata, bagaimanapun lelaki berusia 44 tahun itu berada dalam keadaan stabil selepas berjaya diselamatkan oleh anggota bomba.
Katanya, pihaknya menerima laporan kejadian itu pada pukul 2.40 petang melibatkan seorang pekerja yang sedang menjalankan kerja-kerja membaik pulih loji kumbahan di sekolah tersebut.
Menurutnya bertindak atas maklumat tersebut, sepasukan pegawai kanan dan anggota polis dari Balai Polis Bandar Penawar telah digerakkan untuk mengawal situasi di tempat kejadian.
Ujarnya, operasi menyelamat ini turut dibantu oleh Jabatan Bomba dan Penyelamat Malaysia dari Balai Bomba Bandar Penawar dan Balai Bomba Sebana Cove, pasukan perubatan serta syarikat kontraktor berkenaan.
“Hasil siasatan yang dijalankan seramai empat orang pekerja syarikat sedang menjalankan kerja-kerja membaik pulih loji kumbahan di sekolah itu.

“Dimana semasa proses kerja dijalankan, tanah di tepi tangki loji kumbahan telah runtuh atau terjerlus menyebabkan seorang mangsa terperangkap dan tertimbus hingga ke paras pinggang.
“Manakala tiga lagi pekerja sempat menyelamatkan diri. Mangsa merupakan lelaki tempatan berumur 44 tahun berada dalam keadaan stabil,”katanya dalam kenyataan hari ini.
Sementara itu Komander Operasi, Penolong Kanan Penguasa Bomba Masri Ibrahim berkata, pasukan operasi bertindak mengeluarkan mangsa menggunakan peralatan khas.
Katanya, mangsa yang berjaya diselamatkan dan mengalami kecederaan seterusnya diserahkan kepada pihak perubatan untuk tindakan selanjutnya. – KOSMO! ONLINE


Bangun pagi letih dan sakit tekak simptom utama Covid-19
Oleh KOSMO!

24 Julai 2022, 8:00 pm
LONDON – Seorang pakar kesihatan memberi amaran kepada orang ramai untuk menganggap mereka dijangkiti Covid-19 jika bangun tidur dengan dua simptom yang jelas, lapor akhbar Mirror UK, kelmarin.
Dua simptom tersebut adalah kelesuan pada waktu pagi walaupun selepas tidur nyenyak dan sakit tekak adalah tanda jelas bahawa anda mungkin dijangkiti virus tersebut.
Profesor Tim Spector berkata,  sakit tekak dan keleseuan lebih kerap dilaporkan pada penghidap koronavirus berbanding selesema biasa.
“Jika anda memiliki dua simptom ini anda harus anggap ia adalah Covid-19 dan mulakan langkah seterusnya iaitu menjalani kuarantin.
“Gejala Covid-19 dan selesema adalah hampir sama kecuali dua iaitu rasa lesu dan sakit tekak maka sebaiknya anggap ia adalah Covid,” tulis Spector di Twitter.
Kajian baharu mencadangkan bahawa subvarian Omicron BA4 dan BA5 baharu adalah lebih mudah menembusi sistem pertahanan badan manusia. – Agensi


Trafik berhenti beri laluan kepada ‘Raja Rimba’ melintas
Oleh KOSMO!

24 Julai 2022, 9:00 pm
NEW DELHI – Seorang pegawai trafik di India menjadi tular apabila rakaman video menunjukkan dia menghentikan lalu lintas untuk memberi laluan kepada seekor harimau dimuat naik di laman Twitter, lapor laman India Today.
Video itu dikongsi oleh pegawai Perkhidmatan Luar India (IFS),  Parveen Kaswan dan menerima pelbagai reaksi pengguna media sosial.
Dalam video tersebut, anggota polis trafik boleh dilihat menghentikan aliran kenderaan di kedua-dua belah jalan.
Disebabkan campur tangan polis itu yang tepat pada masanya, haiwan itu dapat menyeberang dengan selamat.
Perkara yang paling menakjubkan tentang klip itu ialah bagaimana harimau itu sangat tenang dan semua kenderaan juga menunggunya dengan sabar.
“Isyarat hijau hanya untuk harimau. Lokasi tidak diketahui,” tulis kapsyen video.

Setakat ini, video itu mendapat lebih 86 ribu tontonan. – Agensi


Nyaris maut kereta bertembung, diseret treler
Oleh MUHAMMAD ZIKRI

24 Julai 2022, 10:36 pm
PONTIAN – Berpantang maut sebelum ajal, itulah situasi cemas yang dilalui seorang warga emas apabila kereta Toyota Camry yang dipandunya bertembung sebelum diseret sebuah treler dalam kejadian di Kampung Ulu Pulai, di sini tengah hari tadi.
Dalam kejadian pada pukul 11.3 pagi itu, mangsa, Wang Ah Fook, 66, bagaimanapun terselamat dan hanya mengalami kecederaan ringan luka tangan dan bahagian kening.
Ketua Polis Daerah Pontian, Superintendan Mohammad Shofee Tayib berkata, semasa kejadian, mangsa dalam perjalanan dari Pontian menuju ke Johor Bahru.
“Setiba di lokasi kejadian, tiba-tiba datang sebuah treler yang dipandu seorang pemuda berusia 28 tahun yang disyaki hilang kawalan lalu terbalik dan merempuh kereta dinaiki Ah Fook.
“Akibat pelanggaran itu, kereta mangsa terseret sejauh kira-kira 10 meter dan terperosok bawah treler berkenaan,”katanya ketika dihubungi di sini.
Mohammad Shofee berkata, pemandu treler warga tempatan itu turut mengalami kecederaan ringan luka di telinga serta dahi.

Tambah Mohammasd Shofee, punca kemalangan disebabkan pemandu treler tersebut hilang kawalan dan melanggar kereta yang datang dari arah bertentangan. – KOSMO! ONLINE


Pasport siap tidak dituntut terbatal dalam tempoh 90 hari
Oleh WAT KAMAL ABAS

24 Julai 2022, 8:15 pm
LARUT – Rakyat Malaysia yang telah memperbaharui pasport mereka secara dalam talian diminta segera mengambil dokumen tersebut atau ia akan dilupuskan setelah 90 hari.
Menteri Dalam Negeri, Datuk Seri Hamzah Zainudin berkata, ramai yang memperbaharui pasport mereka, namun setelah dokumen itu siap tidak datang membuat tuntutan.
“Apabila dah buat pasport, maka ia merupakan suatu tanggungjawab untuk individu itu mengambil dokumennya. Takkan kita pula yang nak kena cari dia,” katanya.
Beliau berkata demikian kepada pemberita selepas majlis penutupan Program Kita Demi Negara Zon Utara di Dewan Astaka Batu Kurau di sini hari ini.
Mengulas lanjut, Hamzah berkata, pasport yang tidak dituntut selepas 90 hari akan terbatal secara automatik.
“Sekiranya telah terbatal, maka individu itu perlu membuat permohonan baru dan terpaksa mengeluarkan perbelanjaan pembayaran semula,” katanya.

Menurut laporan Jabatan Imigresen, setakat ini, lebih 2,600 pasport yang diperbaharui tidak dituntut. – KOSMO! ONLINE


Seorang maut, sembilan cedera van dinaiki terbabas
Oleh WAT KAMAL ABAS

24 Julai 2022, 9:18 pm
BAGAN SERAI – Seorang wanita maut manakala sembilan yang lain termasuk seorang kanak-kanak lelaki cedera setelah van dinaiki terbabas di kilometer (KM)178.7 Lebuh Raya Utara-Selatan arah selatan hari ini.
Jurucakap Bomba Perak berkata, pihaknya menerima panggilan tentang kejadian itu kira-kira pukul 6.22 petang hari ini.
“Selepas menerima panggilan, anggota bomba dari Balai Bomba dan Penyelamat (BBP) Bagan Serai telah bergegas ke lokasi.
“Sebuah van telah terbabas di lokasi kejadian dipercayai akibat tayar pecah hingga mengakibatkan tragedi itu berlaku,” katanya dalam kenyataan hari ini.
Menurutnya, seorang wanita disahkan maut di tempat kejadian oleh pegawai perubatan, manakala sembilan lagi termasuk seorang kanak-kanak lelaki mengalami kecederaan.
“Kesemua mangsa tidak tersepit dan rawatan awal telah diberikan kepada mangsa yang mengalami kecederaan. Mangsa yang maut telah diserahkan kepada pihak polis untuk tindakan lanjut,” katanya. – KOSMO! ONLINE


TLDM usir enam bot nelayan asing ceroboh perairan negara
Oleh SHAMSUL KAMAL AMARUDIN

24 Julai 2022, 8:12 pm
LUMUT – Tentera Laut Diraja Malaysia (TLDM) mengusir enam bot nelayan dari Indonesia yang menceroboh perairan negara berhampiran Pulau Jarak dekat sini, petang tadi.
Menurut Bahagian Komunikasi Strategik Markas Pemerintahan Armada Barat, Pangkalan TLDM Lumut, Pusat Operasi Armada (POA) Barat telah menerima maklumat dari Pusat Aduan Kawalan (CRC) Kuantan berhubung pengesanan enam bot tersebut berhampiran Pulau Jarak melalui pesawat CL 415 MP milik Agensi Penguatkuasaan Maritim Malaysia (APMM).
“Maklumat itu segera disalurkan kepada Kapal Diraja (KD) Laksamana Hang Nadim yang melakukan rondaan di lokasi berhampiran pada pukul 2.15 petang.
“Kapal tersebut seterusnya melakukan tindakan pengusiran kesemua bot nelayan itu dan kekal membayangi kesemua bot berkenaan sehingga keluar meninggalkan sempadan perairan negara,” katanya dalam satu kenyataan hari ini.
Ia adalah tindakan kedua dalam tempoh dua hari KD Laksamana Hang Nadim mengusir bot nelayan asing yang menceroboh atau cuba menceroboh perairan negara.
Pada pukul 5.55 petang semalam, kapal TLDM itu berjaya mengekang lapan bot nelayan asing daripada memasuki perairan negara berhampiran Pulau Perak, Kedah.

Terdahulu, Pusat Operasi Armada (POA) Barat menerima maklumat daripada CRC) Kuantan berhubung pengesanan lapan bot itu di posisi tenggara Pulau Perak melalui pesawat CL 415 MP milik APMM.
“Bertindak menerusi maklumat yang disalurkan, KD Laksamana Hang Nadim yang sedang dalam penugasan Op Benteng Laut telah diatur gerak ke lokasi.
“Setiba di lokasi, KD Laksamana Hang Nadim berjaya mengesan keberadaan kesemua lapan bot itu seterusnya melaksanakan tindakan pengusiran dan kekal membayangi kesemua bot itu sehingga keluar meninggalkan sempadan perairan negara,” jelas kenyataan itu. – KOSMO! ONLINE


PM tunggu ‘signal’ sesuai untuk PRU-15
Oleh ISWAN SHAFIQ ISA

24 Julai 2022, 9:26 pm
SEBERANG PERAI – Perdana Menteri, Datuk Seri Ismail Sabri Yaakob kini sedang menunggu ‘signal’ atau isyarat yang sesuai untuk mengadakan Pilihan Raya Umum ke-15 (PRU15).
Justeru, Timbalan Pengerusi Barisan Nasional (BN) yang juga Pengarah Pilihan Raya parti itu, Datuk Seri Mohamad Hasan berkata, jentera parti perlu menunjukkan bahawa mereka telah bersedia bagi menghadapi pilihan raya berkenaan ketika ini.
“Apabila kita sudah bersedia dan tiupan wisel dibunyikan (menandakan PRU akan bermula) maka, kita tidak ada masa lagi dan perlu terus bekerja,” katanya pada majlis Pelancaran Jentera Pusat Daerah Mengundi (PDM) BN Pulau Pinang di Kubang Menerong di sini hari ini.
Pada majlis yang sama, Mohamad yang juga Timbalan Presiden UMNO turut merasmikan Skuad Sabil Pemuda UMNO Pulau Pinang serta beberapa skuad lain.
Mengulas lanjut, beliau berkata, satu laporan hasil daripada hasil lawatan atau siri jelajah ke setiap negeri akan dibentangkan kepada Jawatankuasa Pengurusan dan Biro Politik parti sebelum diserahkan kepada Ismail Sabri.
“Saya atau Datuk Seri Zambri (Abdul Kadir) sendiri yang akan membentangkan laporan hasil lawatan kerja kami itu (termasuk di Pulau Pinang).

“Dapatannya nanti akan kami simpulkan dan bincang,” katanya yang menjangkakan siri lawatan kerja ke setiap negeri itu akan selesai menjelang pertengahan Ogos nanti.
Dalam pada itu, beliau enggan memperincikan parti komponen BN yang mana akan menerajui Pulau Pinang jika berjaya menawan semula negeri itu pada PRU-15 nanti.
“Ini semua akan diputuskan di peringkat kepimpinan parti nanti secara bersama. Jadi, soal pokoknya ‘at the battleground’ (medan pertempuran) ini, jangan kita cakap pasal calon dulu…siapa jadi Ketua Menteri (Pulau Pinang) dan sebagainya,” katanya.
Tambah beliau, apa yang penting adalah gerak kerja jentera parti perlu disusun dengan lebih padu kerana BN Pulau Pinang khususnya sedang berhadapan dengan DAP sebagai kerajaan.
Namun katanya, bukan suatu perkara yang mustahil untuk menumbangkan DAP jika semua jentera dalam parti bersatu hati. – KOSMO! ONLINE


Isteri pulas telinga suami leka menari dangdut
Oleh KOSMO!

24 Julai 2022, 9:30 pm
JAKARTA – Seorang lelaki yang  leka menari irama dangdut bersama beberapa wanita terkejut apabila diserang isteri sendiri yang bertindak memulas telinganya sehingga dia terjatuh di atas pentas, lapor laman berita Berita Hits hari ini.
Berdasarkan satu rakaman video, senario itu berlaku di sebuah majlis keramaian yang dipenuhi orang ramai termasuk sebilangan wanita dipercayai penari.
Ketika penonton menikmati lagu dangdut yang dimainkan, empat penari wanita leka berjoget di atas pentas. Mereka kemudian disertai oleh dua lelaki yang turut menari bersama.
Tidak lama kemudian, seorang wanita lain yang berpakaian merah jambu dilihat bergegas naik ke pentas, lalu berjalan menuju ke arah salah seorang lelaki yang dipercayai suaminya.
Lelaki berkenaan pada awalnya dilihat terdiam seketika, sebelum telinganya ditarik oleh isterinya di atas pentas sehingga membuatkannya terjatuh.
Dia kemudian cuba melarikan diri, namun isterinya terlebih dahulu merentap kuat pakaian yang dipakai suaminya.

Beberapa penonton juga dilihat cuba menghalang lelaki tersebut daripada melarikan diri sehingga membuatkan muzik yang dimainkan dihentikan seketika.
Keadaan bertukar menjadi kecoh apabila seorang individu lain hampir membelasah lelaki berkenaan sebelum ditenangkan oleh penonton lain.
Video itu menjadi tular di laman media sosial dan menerima pelbagai komen daripada netizen.
“Hairan betul. Sejak zaman dahulu hingga sekarang, kalau ada persembahan dangdut sahaja pasti akan menjadi kecoh,” kata seorang netizen.
“Zaman sudah canggih, namun sikap dan perangai masih seperti ketika zaman dahulu. Mereka sesuka hati bergaduh di atas pentas tempat orang mengadakan majlis,” kata netizen lain. – Agensi


Lelaki menyamar wanita, pakai telekung keluar dari asrama perempuan
Oleh KOSMO!

24 Julai 2022, 6:00 pm
JAKARTA – Gelagat seorang lelaki di Indonesia yang menyamar sebagai wanita dengan memakai telekung ketika keluar dari bilik asrama perempuan dirakam sistem televisyen litar tertutup (CCTV), lapor laman berita Berita Hits hari ini.
Berdasarkan video yang dikongsi  di laman Instagram, ia memaparkan aksi dua ‘wanita’ yang keluar dari sebuah bilik dan berjalan di ruang hadapan asrama tersebut.
Salah seorang daripada mereka mengenakan pakaian kasual, manakala seorang lagi memakai telekung berwarna gelap.
Kedua-dua mereka berjalan menuruni tangga bersama-sama, namun individu yang memakai telekung dilihat berjalan terlebih dahulu di  hadapan.
Turut dilihat ialah seorang lelaki lain yang diyakini pemilik atau penjaga asrama tersebut sedang duduk di atas kerusi di bahagian hadapan bangunan itu.
Individu yang memakai telekung berjalan seperti biasa sambil menundukkan wajahnya ketika dipandang oleh penjaga asrama berkenaan.

Helahnya itu bagaimanapun berjaya dibongkar apabila rakaman CCTV di sudut lain memaparkan dia sebenarnya seorang lelaki ketika berlari lintang-pukang sambil mengangkat kain telekung tersebut.
Situasi itu jelas memaparkan keadaan kakinya yang merupakan kaki  seorang lelaki.
Menurut laporan, selepas disiasat, dia sebenarnya ialah kekasih kepada wanita yang berjalan bersamanya ketika keluar dari bilik asrama tersebut.
Video itu menjadi tular dan menerima pelbagai komen daripada pengguna media sosial.
“Fikir yang positif sahaja, mungkin mereka baru habis melakukan tugasan berkumpulan,” kata seorang netizen. – Agensi


Lelaki reda isteri meninggal dunia 2 hari selepas berkahwin
Oleh KOSMO!

24 Julai 2022, 7:30 pm
JAKARTA – Seorang lelaki di Indonesia reda selepas isteri yang baru dua hari dinikahi, meninggal dunia akibat penyakit usus, lapor laman Wolipop, hari ini.
Kisah pilu itu dimuat naik oleh sahabat pasangan pengantin baharu tersebut  di laman TikTok dan menjadi tular.
Arwah pengantin perempuan dikatakan menghidap penyakit gastroesophageal reflux atau GERD yang menyebabkan otot yang memisahkan esofagus dan perut menjadi lemah.
Mereka dikatakan melangsungkan perkahwinan pada 17 Julai lalu sebelum pengantin perempuan menemui ajal pada 19 Julai lalu.
Menurut rakan, pengantin lelaki itu sangat tabah dalam berdepan ujian malah tidak menyalahkan takdir Allah.
“Sejak dahulu lagi, hidupnya penuh ujian. Ibunya meninggal dunia semasa melahirkannya, pada usia 12 tahun, dia  kehilangan nenek yang menjaganya dan kini, isterinya maut selepas dua hari bernikah.

“Saya memuat naik video perkahwinan mereka dengan izin pengantin. Dia seorang yang sangat tenang, ceria dan tidak pernah mengeluh,” kata rakan itu lagi.
Sehingga kini, video itu sudah mencatat  4.2 juta tontonan. – Agensi


Tiada amaran kesihatan, 382 botol arak dirampas
Oleh ABDUL RAZAK IDRIS

24 Julai 2022, 6:35 pm
SHAH ALAM – Sebanyak 382 botol bernilai RM9,780.90 disita dalam operasi Penguatkuasaan Minuman Beralkohol sekitar Selangor, baru-baru ini.
Dalam operasi selama dua hari bermula 19 Julai lalu didapati kesemua botol itu gagal mematuhi Akta Makanan 1983.
Pengarah Kesihatan Selangor, Datuk Dr. Sha’ari Ngadiman berkata, antara kesalahan dikesan melibatkan label termasuk tiada nama dan alamat pengimport daripada syarikat di Malaysia pada bungkusan minuman produk.
Katanya, pihaknya juga mengesan tiada perkataan ‘meminum arak boleh membahayakan kesihatan pada bungkusan produk.
“Kita juga mendapati semua botol arak dengan keseluruhan 196,170 mililiter itu gagal mempamerkan notis tentang larangan penjualan minuman beralkohol kepada orang dibawah umur 21 tahun seperti dinyatakan dalam Jadual Kedua Puluh (20)C.
“Hasil operasi ini, sebanyak 15 notis 32B, di bawah Peraturan-Peraturan Makanan (PPM) 1985 telah dikeluarkan untuk pelbagai kesalahan dengan nilai kompaun berjumlah RM47,500,” katanya dalam kenyataan hari ini.

Beliau turut menjelaskan terdapat juga air minuman beralkohol yang diseludup masuk ke pasaran tanpa kebenaran pihak berkuasa.
Tambahnya, semua pengguna dan pembeli agar lebih prihatin terhadap penjualan produk makanan terutamanya minuman beralkohol.
“Ini bagi mengelakkan daripada berlakunya kes keracunan metanol yang biasanya dikaitkan dengan minuman beralkohol yang dikilangkan secara tidak sah.
“Pastikan juga minuman beralkohol mempunyai pelekat duti eksais daripada Jabatan Kastam Diraja Malaysia dan minuman beralkohol mematuhi segala kehendak Akta Makanan 1983 dan peraturan-peraturan di bawahnya,” katanya. – KOSMO!ONLINE


Tiada lagi keperluan MoU persefahaman kedua – Hasni
Oleh MUHAMMAD ZIKRI

24 Julai 2022, 7:12 pm
PONTIAN – Tiada keperluan untuk meneruskan Memorandum Persefahaman (MoU) Transformasi dan Kestabilan Politik antara kerajaan dan Pakatan Harapan (PH) yang berakhir pada 31 Julai ini.
Pengerusi Badan Perhubungan UMNO Johor, Datuk Ir. Hasni Mohammad berkata, pembentuan MoU kedua sebagaimana permintaan pemimpin PH tidak harus menjadi pendebatan ketika ini.
Katanya, tujuan MoU adalah untuk membentuk persefahaman antara kerajaan dan semua Ahli Parlimen, bagaimana MoU kedua tidak perlu dilihat sebagai syarat untuk membentuk satu kestabilan politik.
“Perdana Menteri, Datuk Seri Ismail Sabri Yaakob, tidak mempunyai sebarang masalah bagi memenuhi gesaan UMNO agar MoU tersebut tidak disambung selepas 31 Julai ini.
“Walaupun ada permintaan dari sesetengah pihak, namun MoU tidak perlu untuk dilaksanakan lagi setelah tamat perjanjian yang dimeterai sebelum ini,” katanya ketika ditemui selepas Majlis Penutup Kembara Basikal sempena sambutan 100 tahun Sekolah Menengah Persendirian Pei Chun, di sini hari ini.
Tambah Hasni yang juga Ahli Majlis Tertinggi (MT) UMNO, meminta semua pihak berhenti “bermain’ politik sebaliknya menumpukan perhatian bagi membangunkan ekonomi negara ketika ini.

“Cukup-cukuplah bermain politik kerana sudah sampai masanya untuk bekerja bagi menyusun semula ekonomi, mana-mana pihak yang meminta MoU disambung semula adalah mempunyai agenda tertentu,” ujarnya.
Sebelum ini, pada 19 Julai lalu, Setiausaha Agung UMNO, Datuk Seri Ahmad Maslan menegaskan keputusan MT UMNO memutuskan tiada lagi lanjutan terhadap MoU di antara kerajaan dan PH.
Memorandum berkenaan mempunyai enam agenda merangkumi pemerkasaan pelan Covid-19, transformasi pentadbiran, pembaharuan Parlimen, kebebasan institusi kehakiman, Perjanjian Malaysia 1963 (MA63) dan pembentukan jawatankuasa pemandu. – KOSMO! ONLINE


Lelaki kentut tidak berhenti selama lima tahun saman gerai makan
Oleh KOSMO!

24 Julai 2022, 7:01 pm
LONDON – Seorang lelaki Britain mengemukakan tuntutan  saman sebanyak £200,000 (RM1 juta) terhadap pemilik sebuah gerai makan kerana mendakwa  menyebabkan dia mengalami masalah kentut tanpa henti sejak makan sandwic yang dibeli di premis berkenaan lima tahun lalu.
Menurut akhbar Daily Star, Tyrone Prades, 46, membeli sandwic itu  pada Disember 2017 ketika melawat sebuah pasar Krismas di Birmingham bersama isteri dan anak-anaknya.
Peguamnya memberitahu mahkamah bahawa Prades mengalami kekejangan pada perut, demam, muntah dan cirit-birit beberapa jam selepas memakan makanan tersebut.
Dia juga dikatakan terlantar di atas katil selama lima minggu akibat jangkitan bakteria salmonella.
Peguam Prades, Robert Parkin berkata, anak guamnya mengalami masalah kembung perut yang kerap dan tidak terkawal sejak kejadian itu. Dia juga akan kentut dan tidak dapat mengawalnya.
Masalah itu telah memalukannya di khalayak ramai serta menyebabkan dia kerap terjaga ketika waktu malam.

Perutnya juga sering mengeluarkan bunyi aneh selepas kesakitan itu reda.
“Prades mengalami masalah kembung perut melampau secara berterusan.
“Perutnya juga terus mengeluarkan bunyi sehinggakan tidurnya terganggu. Gejala-gejala yang berterusan itu telah mengubah kehidupannya,” kata Parkin.
Sementara itu, peguamcara bagi Frankfurt Christmas Market Ltd., Philip Davy berkata, pegawai kesihatan alam sekitar ada menemui bakteria e-coli pada pisau yang digunakan dalam menyediakan sandwic tersebut, namun bukan salmonella seperti yang didakwa.
Tambahnya, disebabkan Prades tidak mendakwa bahawa dia dijangkiti oleh e-coli, dia perlu membuktikan diri dijangkiti bakteria itu bagi membolehkannya menerima wang tuntutan saman.
Syarikat yang menyediakan sandwic itu dalam masa sama menafikan dakwaan Prades, dan kes tersebut akan dibicarakan di mahkamah. – Agensi


Lagi keganasan senjata api di AS
Oleh KOSMO!

24 Julai 2022, 6:30 pm
SEATTLE, WASHINGTON – Sekurang-kurangnya seorang terbunuh, manakala enam yang lain cedera dalam insiden tembakan di Renton, pinggir bandar Seattle awal pagi semalam, lapor stesen penyiaran CNN.
Polis menerima panggilan kecemasan yang memaklumkan satu kejadian tembakan berlaku di Renton sejurus sebelum pukul 1 pagi (waktu tempatan).
Penduduk memberitahu polis bahawa mereka mendengar  bunyi pergaduhan, diikuti bunyi tembakan pistol.
Sejurus tiba di lokasi kejadian, anggota-anggota polis menemui sebilangan mangsa dengan kesan kecederaan akibat terkena tembakan, termasuk seorang lelaki yang parah.
Ketika merawat mangsa  parah  berusia 32 tahun itu, polis dan anggota bomba turut berdepan kumpulan orang ramai yang gelisah. Situasi itu memaksa mereka memindahkan mangsa berkenaan, kata Polis Renton.
Lelaki tersebut kemudian meninggal dunia akibat kecederaan yang dialami, manakala enam mangsa lain mengalami kecederaan pelbagai tahap  dan dirawat di hospital.

Setakat ini, polis masih belum mengenal pasti punca pergaduhan yang mencetuskan kejadian amukan senjata api itu tetapi  menambah, tiada  tangkapan dibuat setakat ini.
Renton merupakan sebuah bandar yang memiliki kira-kira 106,000 penduduk dan terletak sekitar 19.3 kilometer ke tenggara pusat bandar Seattle. – Agensi


Op Tapis : Dua pengedar heroin, pil kuda dicekup
Oleh ROHANA MOHD. NAWI

24 Julai 2022, 7:20 pm
KOTA BHARU – Dua pengedar antara 34 individu yang dicekup dalam Op Tapis yang dijalankan selama tiga hari bermula Khamis lalu di sekitar Pasir Mas dan Rantau Panjang, di sini baru-baru ini.
Tangkapan yang dilakukan oleh sepasukan pegawai dan anggota Bahagian Siasatan Jenayah Narkotik Ibu Pejabat Polis Kontinjen Kelantan itu turut merampas pelbagai jenis dadah bernilai lebih RM230,000 dan wang tunai berjumlah RM650.
Pemangku Ketua Polis Kelantan, Datuk Muhamad Zaki Harun berkata, serbuan di sebuah kedai makan di Kampung Gual Sitok dekat Rantau Panjang kira-kira pukul 2.36 pagi kelmarin telah membawa kepada penahanan seorang lelaki berusia 23 tahun.
Menurutnya, pemeriksaan pada lelaki itu telah menemui sebanyak 100 botol heroin yang dianggarkan bernilai RM200,000.
“Siasatan awal mendapati, kesemua heroin yang dirampas itu dipercayai diperoleh dari negara jiran dan ia akan dijual untuk pasaran di Kelantan.
“Kita masih menjalankan siasatan terhadap suspek yang positif dadah jenis morfin sama ada sudah lama aktif menjalankan kegiatan pengedaran dadah atau sebaliknya,”katanya pada sidang akhbar di IPK Kelantan di sini hari ini.

Dalam pada itu, Muhamad Zaki berkata, sebelum penahanan pengedar heroin itu, polis memberkas seorang buruh berusia 34 tahun di hadapan sebuah rumah di Kampung Repek, Pasir Mas kira-kira pukul 5.06 pagi pada Khamis lalu.
Menurutnya, dalam tangkapan itu, polis merampas sebanyak 2,000 biji pil kuda yang bernilai RM20,000 selepas memeriksa sebuah kereta jenis dan menemui bungkusan yang disembunyikan di bawah tempat duduk pemandu.
“Berdasarkan semakan, suspek mempunyai empat rekod jenayah lampau berkait kes dadah dan ujian saringan air kencing turut mendapati lelaki itu positif dadah jenis methamphetamine,” katanya.
Tambahnya, kedua-dua suspek direman selama tujuh hari bermula tarikh mereka ditangkap dan kes disiasat mengikut Selsyen 39B Akta Dadah Berbahaya 1952. – KOSMO! ONLINE


Lima maut: Tidak tahu anak pergi Kelantan
Oleh SITI NUR MAS ERAH AMRAN

24 Julai 2022, 6:03 pm
SEBERANG PERAI – “Selalunya dia ‘habaq’ (beritahu) kalau nak ‘pi’ (pergi) mana-mana, tapi kali ni tak”.
Demikian menurut Mariam Mat, 82, ibu kepada Mohd. Rodhi Othman,64, yang maut dalam nahas berhampiran Hentian Titiwangsa di Jalan Raya Timur Barat (JRTB) Gerik-Jeli petang kelmarin.
Kata Mariam, pemergian anak sulung daripada lapan beradik itu amat mengejutkan kerana sudah menjadi kebiasaan arwah pasti memberitahunya sekiranya mahu ke mana-mana.
“Kali terakhir bertemu arwah adalah beberapa hari lepas ketika dia menghantar ubat darah tinggi ke rumah saya di Bagan Jermal.
“Saya beritahu dekat dia boleh saja hantar hari Ahad (hari ini) kerana masa itu arwah sedang selesema tetapi dia kata dia risau, takut ubat saya habis.
“Bila cucu (anak mangsa) maklumkan yang arwah sekeluarga ditimpa kemalangan, saya memang terkejut kerana arwah sepatah pun tak beritahu yang dia ke Kelantan bersama keluarganya,” katanya ketika ditemui di pekarangan Masjid Jamek Haji Abdul Rashid di sini hari ini.

Mariam walau bagaimanapun berkata, dia reda dengan ketentuan Allah SWT kerana sudah sampai ajal.
Terdahulu, jenazah lima sekeluarga yang maut dalam nahas berhampiran Hentian Titiwangsa di Jalan Raya Timur Barat (JRTB) Gerik-Jeli petang semalam selamat dikebumikan di Masjid Jamek Haji Abdul Rashid kira-kira pukul 2.50 petang tadi.
Turut maut dalam nahas ialah isteri Mohd. Rodhi, Sharifah Rohana Syed Sagaf, 59, anak, Siti Aishah Mohd. Rodhi,32, menantu, Ahmad Khomaini Abu, 32 dan cucu mereka, Zara Hana Ahmad Khomaini,6, selepas kenderaan pelbagai guna (MPV) jenis Perodua Alza yang dinaiki bertembung dengan pacuan empat roda (4WD) Toyota Hilux.
Kemalangan itu dipercayai berpunca daripada pemandu 4WD yang memandu dari arah Gerik ke Jeli, Kelantan yang hilang kawalan sebelum memasuki laluan bertentangan dan bertembung dengan kenderaan terbabit. – KOSMO! ONLINE


Atlet muda Jepun juara Ironman 70.3
Oleh MOHAMAD FAIZAL HASHIM

24 Julai 2022, 6:52 pm
KOTA TINGGI – Atlet muda Jepun, Kenshin Mizushima, 21, menjuarai Ironman 70.3 Desaru Coast 2022 bagi kategori lelaki 18 hingga 24 tahun di Desaru, di sini hari ini.
Pelajar jurusan Sains Kesihatan dan Sukan di Universiti Mae Fah Luang, Thailand itu menamatkan saingan dengan catatan masa 4 jam 18 minit 22 saat menewaskan 1,474 peserta lain.
Kenshin merasa cukup puas hati setelah usaha kerasnya berlatih sejak tiga bulan lalu membuahkan hasil setelah berjaya merekodkan masa terbaiknya bagi kejohanan Ironman keduanya.
“Saya sangat gembira dengan rekod terbaik ini, tak pernah sampai ke tahap ini (menamatkan saingan di tempat pertama). Bagi saya, berenang dan larian adalah disiplin mencabar kerana laluan yang berbukit.
“Saya menyasarkan untuk menamatkan saingan 4 jam 15 minit pada acara ini, namun tidak kesampaian. Jadi, saya akan berusaha keras untuk meraih rekod di bawah 4 jam pada Ironman 70.3 pada tahun depan,” katanya kepada pemberita hari ini.
Kenshin akan mengisi slot untuk menyertai Ironman 70.3 World Championship di Finland pada 26 dan 27 Ogos 2023.

Sementara itu, Teh Kuok Yuen, 35, merupakan peserta Malaysia terpantas menamatkan saingan Ironman 70.3 atau dikenali Half Ironman.
Kuok Yuen yang merupakan jurutera itu akui berdepan tugas sukar untuk menamatkan saingan setelah alami kekejangan ketika disiplin terakhir iaitu larian.
“Saya pernah menyertai banyak kali acara Ironman 70.3 dan ini adalah paling mencabar. Ketika melakukan disiplin terakhir (larian), saya alami kekejangan dan tidak pasti mampu menamatkan perlumbaan.
“Catatan masa pada kali ini sedikit lambat berbanding masa terbaik yang pernah direkodkan iaitu 4 jam 15 minit. Saya berharap dapat melakukan yang terbaik pada edisi Yang akan datang.
Kuok Yuen yang memperoleh slot untuk World Championship New Zealand 2024 akan memanfaatkan peluang sekiranya mendapat slot ke Ironman World Championship Finland pada tahun depan.
Sementara itu, atlet kebangsaan, Serena Yang Chen Yin akui berjaya mengatasi fobia setelah jadi peserta wanita terpantas menamatkan saingan pada catatan masa 5 jam 28 minit 57 saat
Chen Yin yang pernah beraksi pada Sukan Komanwel 2018 di Gold Coast, Australia turut berkongsi pengalaman pernah gagal menamatkan perlumbaan pada triathlon kedua yang disertai di Thailand sebelum ini.
“Bagi saya ini adalah saingan yang mencabar kerana laluan larian yang berbukit, bagaimanapun saya lega dapat merekodkan masa terbaik berbanding masa yang saya sasarkan iaitu di bawah 6 jam.
“Pengalaman beraksi di pentas antarabangsa sedikit sebanyak membantu saya walaupun tidak biasa bagi acara jarak jauh. Hasil latihan yang dibuat sejak empat bulan lalu, saya mampu melakukan prestasi terbaik,” ujarnya. – KOSMO! ONLINE


Sembilan remaja merempit sewaktu berkonvoi ke Dungun ditahan
Oleh MOHD AZLI ADLAN

24 Julai 2022, 7:39 pm
MARANG – Tindakan sekumpulan remaja menunggang motosikal secara berbahaya sewaktu berkonvoi untuk bersiar-siar di Pantai Sura, Dungun menerima padah apabila ditahan polis pada kelmarin.
Mereka diekori sepasukan polis sejauh kira-kira 29 kilometer dari Kampung Jambu Bongkok di sini sebelum ditahan di Jalan Pantai Sura, Dungun.
Ketua Polis Daerah Marang, Deputi Superintendan Mohd. Zain Mat Dris berkata, sembilan remaja lelaki yang berkonvoi itu dikesan melakukan aksi berbahaya oleh sepasukan polis yang sedang melaksanakan Op. Samseng Jalan di Jalan Kuala Terengganu – Kuantan di sini.
“Mereka didapati bersaing semasa sendiri sambil melakukan aksi zig zag dan ‘superman’ dengan motosikal masing-masing.
“Ia yang jelas membahayakan bukan sahaja keselamatan diri sendiri malah pengguna jalan raya lain,” katanya di sini hari ini.
Mohd. Zain berkata, kesemua remaja bermotosikal berkenaan telah diekori sebelum ditahan sewaktu mereka berhenti di sebuah stesen minyak di Jalan Pantai Sura.

Tambah beliau, sembilan remaja telah dibawa bersama motosikal masing-masing ke Bahagian Siasatan dan Penguatkuasaan Trafik Ibu Pejabat Polis Daerah Marang di sini untuk tindakan lanjut.
“Kes disiasat mengikut Seksyen 42(1) Akta Pengangkutan Jalan 1987 yang memperuntukkan hukuman denda antara RM5,000 dan RM15,000 dan penjara maksimum lima tahun serta lesen memandu digantung bagi tempoh sama jika sabit kesalahan. – KOSMO! ONLINE


37 sampel pesakit Melaka dikesan positif influenza A, B
Oleh DIYANATUL ATIQAH ZAKARYA

24 Julai 2022, 5:01 pm
MELAKA – Sebanyak 37 daripada sampel pesakit di Melaka Tengah dan Jasin yang dihantar ke Makmal Kesihatan Awam Kebangsaan (MKAK) di kesan positif Influenza A dan B.
Pengerusi Jawatankuasa Kesihatan dan Anti Dadah negeri, Dr. Muhamad Akmal Saleh berkata, secara keseluruhan sebanyak 57 sampel telah dihantar ke MKAK melibatkan 30 sampel dari Klinik Kesihatan (KK) Peringgit dan 27 KK Jasin.
“Daripada 57 sampel ini, 29 sampel dikesan positif dan sehingga Minggu Epid 27, jumlah itu meningkat sebanyak 37 dengan 36 adalah positif Influenza A dan dan satu sampel positif Influenza B.
“Bagaimanapun pada Minggu Epid 29, tiada wabak aktif yang dipantau di negeri ini menjadikan jumlah keseluruhan wabak hanya membabitkan Influenza Like-Illness (ILI) sebanyak 11 episod wabak dari ketiga-tiga daerah yang kesemuanya melibatkan sekolah,” katanya dalam satu kenyataan akhbar yang dikeluarkan di sini, hari ini.
Mengulas lanjut kapasiti penggunaan katil di hospital disebabkan Influenza, beliau memberitahu pada Minggu Epid 29 sebanyak enam kes telah dimasukkan ke wad Hospital Melaka.
“Dua kes merupakan kes dewasa dan empat kes merupakan kes kanak-kanak.

“Kadar penggunaan katil di Hospital Melaka bagi kes Influenza adalah 0.62 peratus, manakala kadar penggunaan katil keseluruhan bagi Hospital Melaka adalah sebanyak 91.34 peratus,” katanya.
Jelasnya, setakat ini penularan jangkitan Influenza di negeri ini masih terkawal dan tiada kematian dilaporkan membabitkan virus itu. -KOSMO! ONLINE


Econsave sasar buka lebih 100 cawangan hujung tahun depan
Oleh ABDUL RAZAK IDRIS

24 Julai 2022, 5:44 pm
KLANG – Rangkaian Pasar Raya Econsave Cash & Carry (Econsave) menyasarkan pembukaan lebih 100 cawangan menjelang penghujung tahun depan.
Pengurus Besar Econsave, Mas Imran Adam berkata, bagi merealisasikannya, pihaknya akan menumpukan pembukaan lebih 12 cawangan baharu dengan kira-kira tujuh pada tahun ini.
Katanya, cawangan baharu yang telah dibuka adalah Chemor dan Lenggong di Perak ; Bandar Seri Botanik dan Pandamaran di Selangor, Angsana Mall Johor Bahru dan Ampang Baru di Kuala Lumpur.
“Hari ini merupakan pembukaan cawangan ke-88 iaitu di Pandamaran dalam memberi peluang untuk orang ramai mendapatkan barangan keperluan dengan harga berpatutan.
“Pihak kami menyasarkan menjelang hujung tahun hadapan kita sudah memiliki lebih 100 cawangan di seluruh negara,” katanya selepas perasmian pembukaan Econsave Pandamaran, hari ini.
Perasmian itu disempurnakan Yang Dipertua Majlis Perbandaran Klang (MPK), Noraini Roslan.

Pada majlis itu juga, sebanyak 20 keluarga B40 menerima baucer membeli-belah bernilai RM200 setiap satu dari pihak pengurusan Econsave.
Mengulas mengenai Tanggungjawab Sosial Korporat (CSR) pihak syarikat, Mas Imran menjelaskan pihaknya telah menyumbang sebanyak RM10 juta untuk program peringkat sekolah.
“Econsave turut menyumbang bagi program kemanusiaan dengan kerjasama Mycare Malaysia bernilai RM1 juta untuk pembinaan sekolah selain program Madrasah Impian Ku yang mengumpul sumbangan dana sebanyak RM800,000.
“Kita turut menyumbang bantuan perubatan dan pemulihan sekolah sebanyak RM2.5 juta di Gaza Palestin,” tegasnya. – KOSMO!ONLINE


Konvensyen BN Selangor fokus resolusi rampas semula negeri
Oleh ISKANDAR SHAH MOHAMED

24 Julai 2022, 4:52 pm
KUALA SELANGOR – Konvensyen Barisan Nasional (BN) Selangor akan memfokuskan strategi dan resolusi parti komponen untuk merampas semula negeri ini pada Pilihan Raya Umum Ke-15 (PRU15).
Konvensyen selama sehari itu dijadualkan berlangsung di Pusat Konvensyen Setia City (SCCC), Shah Alam dekat sini pada 31 Julai ini.
Pengerusi BN Selangor, Tan Sri Noh Omar berkata, lebih 500 ahli daripada parti komponen BN di setiap Parlimen dijangka menghantar wakil kepimpinan pada Konvensyen itu.
Katanya, ia akan meliputi forum oleh ahli panel yang terdiri daripada tokoh ekonomi daripada kaum Melayu, India dan Cina.
“Kita kemudian akan membincangkan hasil forum berkenaan dengan menghasilkan satu resolusi berkaitan BN di Selangor.
“Ia sudah tentunya memfokuskan bagaimana cara untuk kita merampas dan memenangi semula negeri ini dalam PRU15 akan datang,” katanya selepas merasmikan Bengkel Kemahiran Keibubapaan Jabatan Kemajuan Masyarakat (Kemas) Parlimen Tanjong Karang 2022 di Pusat Pembangunan Kemahiran Teknikal Negeri Selangor (STDC) di sini, hari ini.

Jelas Noh yang juga Menteri Pembangunan Usahawan dan Koperasi, Tan Sri Noh Omar, konvensyen itu turut menjadi platform bagi semua perwakilan dan ahli menzahirkan pandangan serta pendapat masing-masing.
Terdahulu, Noh yang juga Ahli Parlimen Tanjong Karang turut menyerahkan tiga katil hospital kepada pesakit warga emas kurang berkemampuan di sekitar daerah ini. -KOSMO!ONLINE


Perodua Myvi terperosok dalam kedai laksam
Oleh ROSLIZA MOHAMED

24 Julai 2022, 5:49 pm
KOTA BHARU – Sebuah kereta jenis Perodua Myvi terperosok ke dalam sebuah kedai menjual laksam selepas dirempuh sebuah kereta dari arah belakang di Batu 8, Jalan Kuala Krai-Kota Bharu, dekat Kadok di sini hari ini.
Bagaimanapun, kejadian pada pukul 8 pagi itu tidak melibatkan sebarang kecederaan sama ada melibatkan pemandu kereta, pemilik atau pelanggan premis tersebut.
Ketua Polis Daerah Kota Bharu, Asisten Komisioner Mohd. Rosdi Daud berkata, siasatan awal mendapati, sebuah kereta jenis Perodua Myvi dipandu seorang wanita berusia 38 tahun sedang dalam perjalanan dari arah Ketereh menghala ke Kota Bharu.
Menurutnya, semasa tiba di lokasi kejadian, wanita yang juga seorang pembantu tadbir itu memberi isyarat ke kiri sebelum memperlahankan keretanya untuk diletakkan di depan sebuah kedai di tepi jalan.
“Bagaimanapun, sebuah kereta jenis Perodua Viva dipandu seorang lelaki berusia 42 tahun yang sedang menghala ke Kota Bharu tidak sempat menekan brek sebelum merempuh bahagian belakang kereta wanita itu.
“Insiden itu menyebabkan kereta jenis Perodua Myvi terus ke depan dan merempuh kedai lamsam itu,” katanya dalam satu kenyataan hari ini.

Menurut Mohd. Rosdi, kemalangan itu tidak melibatkan kecederaan mana-mana pihak.
Katanya, siasatan lanjut mendapati, kemalangan berpunca daripada kecuaian pemandu kereta jenis Perodua Viva yang cuai dan tidak menjaga jarak sehingga merempuh kereta yang dinaiki wanita itu.
Tambahnya, kes disiasat mengikut Peraturan 10 Kaedah-Kaedah Lalu Lintas Jalan 1959. – KOSMO! ONLINE


57,000 kunjungi Jelajah Aspirasi Keluarga Malaysia di Kelantan
24 Julai 2022, 5:06 pm
Oleh MUSTAQIM MOHAMED
KOTA BHARU – Jelajah Aspirasi Keluarga Malaysia (JAKM) Kelantan yang berlangsung di pekarangan Stadium Muhammad IV di sini sejak Jumaat lalu berjaya mencatat jumlah kehadiran pengunjung tertinggi sejak hari kedua ia dilangsungkan.
Pengerusi Pasukan Khas Jihad Tangani Inflasi, Tan Sri Annuar Musa memaklumkan, jumlah kehadiran pada hari kedua JAKM telah berjaya mencecah 57,000 pengunjung.
“Jumlah itu tidak termasuk dengan pengunjung yang tidak mendaftar kehadiran mereka. Saya rasa, jumlah kehadiran keseluruhan mungkin akan mencecah 70,000 atau 80,000 dan mungkin sehingga 100,000 pengunjung.
“Ini merupakan satu kejayaan yang membanggakan dan saya harap ia akan memberi pelbagai manfaat kepada masyarakat di Kelantan,” katanya ketika ditemui pemberita selepas merasmikan program Lelong JAKM di pekarangan Stadium Muhammad IV di sini hari ini.
Annuar yang juga Menteri Komunikasi dan Multimedia berharap, dengan pendedahan daripada pameran-pameran dan aktiviti-aktiviti dilaksanakan, matlamat program jelajah itu akan tercapai.

Menurutnya, program hari terakhir JAKM Kelantan akan diteruskan sehingga lewat malam ini termasuk tayangan filem pecah panggung, Mat Kilau. – KOSMO! ONLINE


Suami perlu keluar rumah apabila bercerai
Oleh KOSMO!

24 Julai 2022, 4:57 pm
PETALING JAYA – Suami enggan keluar rumah apabila berlaku penceraian manakala, isteri mendakwa segala bayaran berkaitan kediaman tersebut dibuat olehnya.
Perkara tersebut adalah antara permasalahan dihadapi oleh pasangan suami isteri yang bercerai seperti dikongsikan oleh Facebook Sembang Santai Peguam Syarie.
Berdasarkan penjelasan, menurut hukum syarak, apabila berlaku perceraian, suami yang perlu keluar dari rumah selagi mana isteri masih beriddah.
“Kerana di dalam tempoh iddah, suami masih lagi wajib menanggung nafkah isteri dari segi makan minum, pakaian tempat tingal dan perubatan,” katanya pada hantaran tersebut.
Dalam masa itu, Seksyen 72 Enakmen Undang-Undang Keluarga Islam Negeri Selangor 2003 telah memperuntukkan dengan jelas bahawa isteri masih berhak untuk tinggal di rumah yang biasa dia tinggal selepas berlaku perceraian. – KOSMO! ONLINE


Pesakit cacar monyet lolos diberkas di Kemboja
Oleh KOSMO!

24 Julai 2022, 5:00 pm
PHNOM PENH, KEMBOJA – Polis Kemboja semalam memberkas seorang lelaki Nigeria yang melarikan diri ke negara itu dari Thailand selepas disahkan dijangkiti wabak  cacar monyet, lapor akhbar Bangkok Post.
Kes cacar monyet  dikesan  di Phuket awal minggu lalu itu adalah yang pertama di Thailand setakat ini.
Menurut Bangkok Post yang memetik akhbar Khmer Times,  tangkapan itu dibuat petang semalam di sebuah pasar di Phnom Penh.
Selepas ditahan, lelaki berusia 27 tahun itu diserahkan kepada Kementerian Kesihatan Kemboja. Pihak berkuasa negara itu turut mula mengesan kontak lelaki berkenaan dan lokasi dia berada sebelum memasuki Kemboja.
Dia dipercayai memasuki Kemboja kelmarin  selepas isyarat daripada telefon bimbitnya dikesan di wilayah sempadan Thailand, kata Ketua Pengarah Jabatan Kawalan Penyakit, Dr. Opas Karnkawinpong.
Beberapa laporan media Kemboja sebelum itu menyatakan  bahawa lelaki berkenaan mungkin menuju ke sebuah pekan pinggir pantai di Sihanoukville.

Bagaimanapun, laporan terkini mendakwa bahawa dia mungkin menuju ke Phnom Penh, yang menempatkan sebahagian besar komuniti ekspatriat Nigeria di Kemboja, lapor Khmer Times.
Kata Opas, lelaki berkenaan melarikan diri dengan bantuan beberapa individu, sambil menambah, polis akan mengambil tindakan terhadap sesiapa yang membantunya melarikan diri.
Lelaki berkenaan dilaporkan menaiki penerbangan Ethiopian Airlines dengan nombor penerbangan ET0618 ke Lapangan Terbang Suvarnabhumi, Thailand pada 21 Oktober lalu. Dia menggunakan visa bukan imigran bagi mempelajari bidang bahasa di sebuah universiti di Chiang Mai.
Pegawai di Phuket berkata, lelaki tersebut pergi ke sebuah hospital swasta di pulau itu pada 16 Julai lalu, seminggu selepas dia mengalami demam, batuk, sakit tekak dan selesema.
Dia turut mengalami ruam dan luka di bahagian kemaluannya yang seterusnya melarat ke bahagian  anggota badan lain termasuk wajahnya. – Agensi


Wei Chong-Kai Wun malukan pemenang pingat emas Olimpik
Oleh MUHAMMAD HELMEE RAMLI

24 Julai 2022, 5:56 pm
KUALA LUMPUR – Beregu lelaki negara, Man Wei Chong-Tee Kai Wun melakar kejutan terbesar pada Kejohanan Badminton Terbuka Taiwan apabila muncul juara menewaskan wakil tuan rumah yang juga gandingan No.4 dunia, Lee Yang-Wang Chi Lin.
Pada perlawanan akhir yang berlangsung di Gimnasium Bola Keranjang Heping Taiwan sebentar tadi, Wei Chong-Kai Wun memerlukan masa hampir sejam sebelum menang menerusi aksi tiga set 21-18, 11-21, 21-18.
Turun sebagai pasukan bukan pilihan nyata tidak melemahkan semangat pemain negara apabila berjaya menampilkan aksi cukup yakin bagi mendominasi set pertama sebelum memastikan kemenangan 21-18.
Lee Yang-Chi Lin yang tersentak dengan kekalahan set pertama kemudiannya memperkemaskan permainan pada set berikutnya dan berjaya meletakkan Wei Chong-Kai Wun dalam keadaan tertekan.
Diiringi sokongan padu penyokong sendiri nyata membangkitkan semangat pemenang pingat emas Sukan Olimpik Tokyo 2020 itu bagi memenangi set kedua 21-11, sekali gus mengheret perlawanan ke set penentuan.
Memasuki set ketiga, kedua-dua pasukan menampilkan aksi agak seimbang apabila sering bertukar servis selain kedudukan mata yang tidak jauh berbeza sebelum Yang-Chi Lin mula mengorak langkah pada pertengahan permainan.

Bagaimanapun, kekuatan mental nyata menjadi kelebihan buat Wei Chong-Kai Wun apabila mengejar dan menyamakan kedudukan 18-18 sebelum mengutip tiga mata berturut-turut bagi memastikan kejuaraan menjadi milik Malaysia.
Sebagai rekod, gelaran tersebut merupakan kejuaraan kedua buat beregu No.36 dunia itu pada musim ini selepas turut memenangi kejohanan antarabangsa India di Lucknow Januari lalu. – KOSMO! ONLINE


Ras Adiba optimis Zalina Azman dalam keadaan selamat
Oleh MOHD. HUSNI MOHD. NOOR

24 Julai 2022, 4:56 pm
PUTRAJAYA – “Jika dia di lautan saya pohon ditimbulkan dan jika di perut bumi saya mohon ditunjukkan arah dimana dia harus dicari”.
Itu rintihan Ahli Dewan Negara, Senator Datuk Ras Adiba Radzi yang kini sedang menjejaki sahabat baiknya iaitu bekas personaliti TV3, Zalina Azman yang dikatakan hilang sejak November tahun lalu.
Ras Adiba ketika ditemui hari ini berkata, beliau kekal optimis bahawa sahabat baiknya itu masih hidup malah akan terus menjejaki Zalina sehingga ditemui.
“Ada orang tanya pada saya, adakah Zalina masih hidup? Saya kata saya seorang yang optimis dan saya akan terus mencari sahabat saya.
“Zalina, walau di mana anda berada hubungilah kita semua dan pergilah ke balai polis dan hospital terdekat dan beritahu ‘Hai! sayalah Zalina Azman dan saya perlukan bantuan’.
“Ini adalah perkara yang sukar untuk saya terima kerana saya terlepas pandang sahabat saya hilang. Justeru, saya akan berterusan mencarinya tidak kira berapa lama dan berapa jauh walaupun saya sibuk dengan pelbagai urusan,” katanya pada sidang akhbar selepas Program Antirasuah Bersama Komuniti Orang Pekak di sini hari ini.

Katanya, beliau sempat bertemu dengan ahli keluarga Zalina terutama dua anaknya iaitu Mikael, 33, dan Ryan, 14, serta abang Zalina dikenali sebagai Hans semalam dan mereka akui resah dengan kehilangan Zalina.
Ras Adiba berkata, tiada sebarang konflik atau sebarang masalah dikongsi ahli keluarga Zalina berkait kehilangan itu sebaliknya mereka juga buntu dengan apa yang berlaku. – KOSMO! ONLINE


Warga Ipoh jadi contoh penyertaan sosial perangi denggi
Oleh LUQMAN RIDHWAN MOHAMED NOR

24 Julai 2022, 5:11 pm
IPOH – Majlis Bandaraya Ipoh (MBI) menyasarkan penyertaan sehingga 90 peratus warga bandar raya itu dalam usaha memerangi wabak denggi sekali gus menjadi contoh kepada penduduk lain di seluruh negara.
Datuk Bandar Ipoh, Datuk Rumaizi Baharin berkata, ini kerana dalam indeks sosial, markah penyertaan sosial adalah tinggi dan atas sebab itu penglibatan maksimum komuniti adalah penting.
“Ipoh akan menjadi pendahulu di Perak dalam usaha memerangi wabak denggi yang telah pun kita gerakkan oleh MBI dengan komuniti setempat. Kami telah mencalonkan lokaliti RPT Batu 8, Hulu Kinta untuk dilaksanakan Kempen Membasmi Wabak dan Hotspot Denggi,” katanya.
Beliau berkata demikian ketika melancarkan Kempen Kesihatan Persekitaran Tahun 2022 Membasmi Wabak dan Hotspot Denggi di RPT Batu 8, Hulu Kinta di sini hari ini.
Pemilihan lokaliti RPT Batu 8 adalah berdasarkan data yang dibekalkan Pejabat Kesihatan Daerah (PKD) Kinta yang mana lokaliti RPT Batu 8 telah diisytiharkan lokaliti Wabak Terkawal sebelum menjadi lokaliti hotspot dengan tarikh tamat 15 Jun 2022.
Untuk rekod, sehingga 1 Jun lalu, sebanyak sembilan kes demam denggi telah dilaporkan di lokaliti RPT Batu 8 Ulu Kinta.

Pada masa sama, Rumaizi berkata, penglibatan masyarakat melalui projek COMBI Denggi telah menunjukkan keberkesanannya.
“Aktiviti pasukan COMBI yang diselaraskan oleh PKD Kinta diharap akan dapat ditambah dari semasa ke semasa. Sokongan padu dan kerjasama erat oleh semua pihak dalam membanteras denggi perlu diteruskan serta dipertingkatkan lagi.
“Semoga Ipoh mencapai hasrat untuk menjadi bandar raya contoh selain menjadi bandar raya terbersih menjelang 2023,” katanya. – KOSMO! ONLINE


Hujan lebat hampir semua kawasan di Selangor, KL, Putrajaya petang ini
Oleh KOSMO!

24 Julai 2022, 4:43 pm
PETALING JAYA – Hampir seluruh kawasan di Selangor, Kuala Lumpur dan Putrajaya akan mengalami hujan lebat ribut petir berserta angin kencang petang ini.
Menerusi perkongsian Jabatan Meteorologi Malaysia (MetMalaysia) keadaan sama turut melibatkan beberapa kawasan di Kedah, Pulau Pinang, Terengganu, Pahang, Perak Putrajaya, Negeri Sembilan, Melaka, Johor, Sabah dan Sarawak.
Kata MetMalaysia, keadaan cuaca buruk itu akan berterusan sehingga ke lewat petang nanti.
“Di Kedah ia melibatkan kawasan Kubang Pasu, Kota Setar, Pokok Sena, Padang Terap, Kuala Muda dan Bandar Baharu, manakala di Pulau Pinang ia melibatkan kawasan Seberang Perai Selatan.
“Turut terlibat adalah di Terengganu iaitu di daerah Hulu Terengganu, Marang dan Dungun, manakala di Pahang ia melibatkan kawasan Raub, Bentong, Pekan dan Rompin,”ujarnya.
Cuaca buruk ini juga dijangka berlaku di seluruh Perak, Melaka, manakala di Negeri Sembilan ia melibatkan kawasan Jelebu, Seremban, Port Dickson, Kuala Pilah, Rembau dan Tampin.

“Bagi negeri Johor pula antara kawasan terlibat, Tangkak, Segamat, Muar, Batu Pahat, Pontian, Kulai dan Johor Bahru.
“Untuk di negeri Sabah ia melibatkan kawasan di Pedalaman (Sipitang dan Beaufort), Pantai Barat (Tuaran dan Kota Belud) dan Kudat (Kota Marudu dan Pitas), manakala di Sarawak ia melibatkan daerah Limbang,”katanya. – KOSMO! ONLINE.


SPRM perkenal platform khusus buat OKU pekak salur info rasuah
Oleh MOHD. HUSNI MOHD. NOOR

24 Julai 2022, 4:11 pm
PUTRAJAYA – Suruhanjaya Pencegahan Rasuah Malaysia (SPRM) akan memperkenalkan satu platform khusus bagi memudahkan komuniti orang kurang upaya (OKU) pekak menyalurkan maklumat berkaitan isu rasuah.
Timbalan Ketua Pesuruhjayanya (Pencegahan), Datuk Seri Norazlan Mohd. Razali berkata, platfom komunikasi berstruktur secara digital itu dijangka dapat dilaksanakan sepenuhnya bulan depan dengan kerjasama Persekutuan Orang Pekak Malaysia (MFD).
Beliau berkata, kemudahan itu akan membabitkan penyediaan saluran aduan dan maklumat khusus oleh SPRM kepada komuniti OKU pekak selain medium perkongsian maklumat berkaitan rasuah.
“Sebelum ini, kita tidak menerima banyak aduan oleh komuniti OKU pekak berkaitan kes rasuah dan yang datang mengadu hanya satu atau dua kes sahaja,” ujarnya. -KOSMO! ONLINE


Maut dilanggar ketika melintas Lebuh Raya Persekutuan
Oleh ISKANDAR SHAH MOHAMED

24 Julai 2022, 4:46 pm
SHAH ALAM – Seorang wanita maut selepas dipercayai dilanggar lari sewaktu sedang melintas jalan di Kilometer 7 Lebuh Raya Persekutuan di sini tengah malam tadi.
Kejadian dikatakan berlaku kira-kira pukul 12.11 tengah malam dengan mangsa berusia 33 tahun itu meninggal dunia di lokasi kejadian.
Ketua Polis Daerah Shah Alam, Asisten Komisioner Mohd. Iqbal Ibrahim berkata, siasatan awal mendapati semasa mangsa sedang melintas jalan telah dilanggar kenderaan tidak pasti dari arah Kuala Lumpur menghala Klang.
“Mangsa yang berpakaian warna hitam telah disahkan meninggal dunia di tempat kejadian.
“Mayat dibawa ke Hospital Shah Alam untuk bedah siasat,” katanya dalam kenyataan hari ini.
Jelas Mohd. Iqbal siasatan lanjut masih dijalankan bagi mengenal pasti punca serta sebab kematian dan kes disiasat mengikut Seksyen 41 Akta Pengangkutan Jalan 1987.

Justeru, beliau meminta saksi atau orang ramai yang mempunyai maklumat berhubung kejadian itu menghubungi
Pegawai Penyiasat Bahagian Siasatan dan Penguatkuasaan Trafik (BSPT) Ibu Pejabat Polis Daerah Shah Alam, Inspektor Muhammad Hasrul Suhiami ditalian 011-31215697. -KOSMO!ONLINE


6 suspek kes rogol remaja 16 tahun dijangka didakwa Selasa
Oleh ASLIZA MUSA

24 Julai 2022, 4:07 pm
IPOH – Enam lelaki yang ditahan Rabu lalu bagi membantu siasatan kes rogol membabitkan seorang remaja perempuan berusia 16 tahun dijangka akan didakwa Selasa ini.
Ketua Polis Perak, Datuk Mior Faridalathrash Wahid berkata, pihaknya sedang melengkapkan siasatan dan akan merujuk kertas siasatan kepada pejabat Timbalan Pendakwa Raya (TPR) untuk tindakan pendakwaan.
Katanya, setakat ini tiada tangkapan terbaru melibatkan kes berkenaan.
“Kesemua suspek berusia 16 hingga 21 tahun itu disambung reman empat hari lagi selepas tempoh reman pertama selama empat hari sejak Khamis lalu berakhir hari ini.
“Kertas siasatan akan dikemukakan pada TPR esok dan jika terdapat pertuduhan, suspek akan didakwa di mahkamah pada hari Selasa,” katanya ketika dihubungi di sini hari ini.
Menerusi laporan media Jumaat lalu, kesemua suspek tersebut ditahan di sekitar Ipoh susulan laporan polis dibuat ibu mangsa pada Isnin.

Mangsa berusia 16 tahun itu ditemui ibunya dalam keadaan khayal di sebuah rumah flat di Panorama Lapangan Perdana dekat sini.
Berdasarkan siasatan awal, mangsa berkenalan dengan seorang daripada suspek dan dibawa ke sebuah hotel di Pekan Baru sebelum ditinggalkan di rumah tersebut. – KOSMO! ONLINE


Fikiran melayang, perlukan kanabis – Yasin kongsi lirik Aku Bipolar dari penjara
Oleh MOHD. HAIKAL ISA

24 Julai 2022, 4:46 pm
PETALING JAYA – Penyanyi nasyid, Yasin Sulaiman hari ini dilihat menyiarkan satu perkongsian berupa nukilan sebuah lirik lagu yang diberi judul Aku Bipolar dari Penjara Sungai Buloh.
Menerusi Instagram, Yasin atau nama sebenarnya, Mohammad Yasin Sulaiman meluahkan rasa hatinya sebagai penghidap penyakit bipolar dan memerlukan rawatan sewajarnya.
“Aku sakit mental sesekali kronik, zahir sentimental di dalam tragik bila rasa kebal, tak takut high risk nampak berakal berkata yang logik,” demikian antara bait kata tulisan pelantun lagu Mimpi Laila itu.
Dalam nukilan tersebut, Yasin, 47, seakan-akan memberi penegasan bahawa keyakinannya berhubung rawatan menggunakan kanabis adalah berkesan untuk penyakit seperti yang dihidapnya.
“Fikiran melayang kualami psikosis, perlukan rawatan kanabis, bukan sintetik internationalis, preskripsi Big Pharma kapitalis.
“Waktu hiperaktif insomnia, memori selektif amnesia, tak sanggup kembali manis, diikuti depresi yang lama,” demikian coret Yasin lagi.

Sebelum ini sekitar awal Mei, pemegang trofi juara keseluruhan Anugerah Juara Lagu ke-16 (AJL61) itu pernah berkongsi nukilan lirik lagu yang diciptanya di sebalik tirai besi berjudul Bebaskan Aku.
Untuk rekod, Yasin terlepas hukuman gantung sampai mati atas pertuduhan mengedar dadah jenis kanabis seberat 214 gram.
Bagaimanapun, pihak pendakwaan memaklumkan bahawa pertuduhan mengedar ditarik dan Yasin akan dituduh dengan pertuduhan baharu iaitu memiliki dadah seberat 193.7 gram. – KOSMO! ONLINE


350 ahli NUBE berpiket tuntut henti langgar hak pekerja
Oleh ROSALWANI CHE SOH

24 Julai 2022, 4:22 pm
KOTA BHARU – Lebih 350 ahli Kesatuan Kebangsaan Pekerja-Pekerja Bank (NUBE) menyertai piket hari ini bagi mendesak sebuah syarikat perbankan menghentikan pelanggaran hak asasi terutama membabitkan pekerja berpendapatan rendah yang terdiri daripada golongan B40 dan M40.
Piket bermula seawal pukul 9 pagi itu disertai pelbagai peringkat usia dan berlangsung secara aman dengan kawalan lalu lintas yang lancar oleh pihak polis.
Setiausaha Kehormat NUBE Cawangan Kelantan-Terengganu, Wan Mohd. Affendi Husin berkata, piket berkenaan dilakukan selepas 300 pertikaian industri yang difailkan sejak tiga tahun lalu didakwa tidak diendahkan pihak pengurusan bank tersebut sehingga kini.
Menurutnya, pertikaian industri dikenal pasti antaranya enggan menghormati undang-undang buruh Malaysia termasuk peruntukan Akta Perhubungan Perusahaan 1967 selain menafikan hak kenaikan gaji tahunan kepada pekerja yang sudah mencapai had maksimum tanpa mengira sumbangan dan produktiviti.
“Tindakan berpiket ini sebenarnya atas dasar ingin menuntut pembelaan. Ini merupakan fasa keempat melibatkan ahli NUBE yang berkumpul ekoran pihak atasan bank enggan mengadakan pertemuan bagi menyelesaikan isu ini,” katanya ketika ditemui pemberita hari ini.
Mengulas lanjut, Wan Mohd. Affendi berkata, tindakan berpiket itu diharap mendapat perhatian pihak pengurusan tertinggi perbankan tersebut. – KOSMO! ONLINE


6 suspek kes bakar remaja lelaki direman lima hari
Oleh NIK NUR IZZATUL HAZWANI NIK ADNAN

24 Julai 2022, 4:17 pm
KEMAMAN – Seorang penganggur lelaki disyaki suspek utama kes bakar seorang remaja lelaki berusia 15 tahun sehingga melecur pada Jumaat lalu telah direman selama lima hari sehingga Khamis ini.
Ketua Polis Daerah Kemaman, Superintendan Hanyan Ramlan berkata, perintah reman tersebut dibenarkan Majistret Tengku Eliana Tuan Kamaruzaman di Mahkamah Majistret di sini hari ini.
Beliau berkata, ujian saringan air kencing mendapati suspek yang berusia 28 tahun positif dadah jenis methamphetamine.
“Kita mengesyaki punca mangsa yang keciciran sekolah dibakar kerana disyaki mencuri wang tunai RM100.
“Perbuatan itu menyebabkan remaja lelaki terbabit melecur 40 peratus pada bahagian leher hingga belakang badan,” katanya ketika dihubungi Kosmo! di sini hari ini.
Hanyan berkata, seramai lima individu berusia 18 hingga 25 tahun lain turut ditahan reman sehingga Khamis ini bagi membantu siasatan kesmengikut Seksyen 307 Kanun Keseksaan.

Kosmo! Online semalam melaporkan seorang remaja lelaki berusia 15 tahun mendakwa dibakar rakan-rakannya kerana dituduh mencuri di Kampung Perasing Jaya, Jabor di sini. – KOSMO! ONLINE


Parti pembangkang Sri Lanka selar kekerasan ke atas penunjuk perasaan
Oleh KOSMO!

24 Julai 2022, 4:00 pm
COLOMBO – Parti pembangkang utama Sri Lanka semalam  menggesa supaya Parlimen bersidang  untuk membahaskan tindakan pasukan keselamatan menyerang penunjuk perasaan pada hari sebelumnya.
Gesaan itu dibuat selepas kerajaan baharu pimpinan Presiden Ranil Wickremesinghe dikecam  hebat kerana menggunakan keganasan terhadap penunjuk perasaan terdiri daripada orang awam yang mengadakan protes aman.
Penunjuk perasaan secara konsisten menolak Wickremesinghe untuk memimpin Sri Lanka. Beliau yang merupakan bekas perdana menteri, mengangkat sumpah sebagai Presiden Khamis lalu selepas menang sesi pengundian di Parlimen.
Di sebalik perkembangan tersebut, protes di Sri Lanka masih berterusan walaupun kerajaan mengisytiharkan darurat dan mengerah pasukan tentera ke ibu negara, Colombo bagi mengembalikan ketenteraman.
Beratus-ratus askar lengkap bersenjata secara ganas menyuraikan tunjuk perasaan aman di kem antikerajaan utama di luar pejabat Presiden di Colombo kelmarin, beberapa jam sebelum Perdana Menteri baharu, Dinesh Gunawardena dan 18 anggota Kabinet mengangkat sumpah.
Lebih 50 orang cedera semasa serbuan itu, termasuk wartawan dan peguam, manakala  sekurang-kurangnya sembilan orang telah ditangkap, namun dibebaskan dengan ikat jamin  kemudian.

Parti pembangkang utama, Samagi Jana Balawegaya (SJB), meminta Gunawardena membuka sidang Parlimen esok  (Isnin) untuk membincangkan serangan yang disifatkannya sebagai tamparan kepada demokrasi.
Ahli parlimen SJB dan ketua pembangkang, Lakshman Kiriella berkata dalam satu kenyataan bahawa serangan tidak wajar itu dikecam sekeras-kerasnya oleh masyarakat antarabangsa dan boleh merosakkan lagi imej negara.
“Krisis ekonomi yang dihadapi Sri Lanka pada masa ini akan menjadi lebih buruk berikutan insiden semalam (Jumaat),” tegas Kiriella.
Rakyat Sri Lanka turun ke jalanan selama beberapa bulan untuk menuntut pemimpin tertinggi mereka, Presiden Gotabaya Rajapaksa  berundur dan bertanggungjawab ke atas kegawatan ekonomi yang menimpa negara.
Sri Lanka yang mempunyai 22 juta penduduk,  bergelut dengan krisis kekurangan barangan keperluan  termasuk bahan api, ubat-ubatan dan makanan.
Kuasa rakyat membawa kepada peletakan jawatan Rajapaksa, selepas beliau  melarikan diri ke Maldives dan kemudian Singapura minggu lalu.
Wickremesinghe yang diangkat sebagai pengganti Rajapaksa tidak dapat meredakan kemarahan rakyat kerana beliau juga dianggap sekutu kuat bekas presiden itu. – Agensi


Harga barangan di Malaysia terendah di ASEAN
24 Julai 2022, 4:41 pm
Oleh MUSTAQIM MOHAMED
KOTA BHARU – Malaysia mengekalkan rekod sebagai salah sebuah negara yang berjaya mengekalkan kadar harga terendah terutamanya produk barangan makanan dalam kalangan negara-negara ASEAN.
Pengerusi Pasukan Khas Jihad Tangani Inflasi, Tan Sri Annuar Musa berkata, beliau telah mengambil inisiatif untuk mendapatkan laporan daripada Bank Dunia berkenaan program bakul makanan iaitu diet makanan sihat.
Menurutnya, laporan berkenaan menunjukkan perbandingan antara semua negara ASEAN untuk makanan sihat yang cukup bagi satu keluarga dan memenuhi kriteria-kriteria diet sihat mengikut negara.
“Laporan berkenaan meletakkan Malaysia sebagai negara kedua yang mempunyai kadar harga terendah dalam kalangan negara-negara ASEAN. Ia turut melinatkan tarif elektrik, tarif air, harga minyak masak dan banyak lagi produk makanan.
“Sebagai rakyat Malaysia, kita perlu bersyukur dan berbangga dengan kejayaan ini,” katanya ketika ditemui selepas merasmikan program lelong Jelajah Aspirasi Keluarga Malaysia (JAKM) di pekarangan Stadium Sultan Muhammad IV di sini hari ini.

Menurut Annuar yang juga Menteri Komunikasi dan Multimedia, banyak pihak yang cuba mempolitikkan isu harga barangan sehingga menjalankan demonstrasi sedangkan tindakan itu tidak membantu kepada penurunan harga makanan.
Katanya, beliau kecewa apabila pihak tidak bertanggungjawab turut merendahkan usaha kerajaan untuk mengekalkan harga terendah melalui JAKM termasuk oleh Pasukan Khas Jihad Tangani Inflasi. – KOSMO! ONLINE


Tiga pulau di Melaka diisytihar Taman Laut Negara hujung tahun ini
Oleh DIYANATUL ATIQAH ZAKARYA

24 Julai 2022, 4:29 pm
MELAKA – Proses pewartaan tiga pulau premium Melaka iaitu Pulau Undan, Pulau Nangka dan Pulau Dodol sebagai Taman Laut Negara kini diperingkat akhir dan dijangka diisytiharkan selewat-lewatnya hujung tahun ini.
Timbalan Menteri Pertanian dan Industri Makanan I, Datuk Seri Ahmad Hamzah berkata, cadangan tersebut telah pun diluluskan di peringkat kerajaan negeri dan sedang diperhalusi Kementerian Sumber Asli dan Alam Sekitar.
Ujarnya, sehingga kini kementeriannya telah mengeluarkan peruntukan sejumlah RM1 juta dalam usaha merealisasikan pewartaan itu merangkumi projek melabuhkan tukun-tukun tiruan konservasi di kawasan pulau.
“Pulau Undan, Pulau Nangka dan Pulau Dodol ini sebenarnya kaya dengan habitat dan mempunyai satu khazanah tersendiri iaitu terumbu karang yang unik di peringkat antarabangsa.
“Jadi kita telah cadangkan untuk ia diwartakan dan kini proses pewartaan itu berada di peringkat akhir, pulau-pulau ini nanti dijaga dengan baik termasuk larangan aktiviti perikanan dalam jarak satu batu nautika,” katanya.
Beliau berkata demikian pada sidang akhbae selepas merasmikan Majlis Pelancaran Tukun Tiruan dan Mengelilingi Pulau-Pulau Taman Laut Negeri Melaka di Pulau Undan di sini, hari ini.

Tambahnya, selain tiga pulau premium itu, terdapat 13 buah pulau yang lain termasuk Pulau Hanyut, Pulau Lalang dan Pulau Serimbun yang juga berpotensi dibangunkan sebagai produk pelancongan.
Mengulas lanjut mengenai pewartaan beliau berkata, ketiga-tiga pulau itu akan dilindungi di bawah Seksyen 41, Akta Perikanan 1985 (Akta 317).
“Melalui perwartaan ini, kelestarian kepelbagaian biodiversiti marin di kawasan perairan Melaka akan terjamin bagi mencapai obligasi negara di peringkat antarabangsa iaitu Aichi Biodiversity Targets di bawah Convention on Biological Diversity.
“Kekayaan dan kepelbagaian biologinya yang mempunyai nilai ekonomi dan nilai komersial tinggi perlu diurus dan dipelihara sebaiknya agar memberi manfaat kepada generasi akan datang,” katanya.
Terdahulu pada program itu, sebanyak sembilan tukun tiruan konservasi dilabuhkan di kawasan Pulau Nangka melibatkan peruntukan sebanyak RM300,000. -KOSMO! ONLINE


Emosi terancam? Ini cara Elfira Loy berdepan kecaman
Oleh NUR EMIRA SAIZALI

24 Julai 2022, 3:24 pm
PETALING JAYA – Setiap individu, khususnya selebriti mempunyai cara tersendiri dalam menangani kata-kata negatif atau kecaman khalayak. Perkara sama berlaku kepada pelakon Elfira Loy.
Tidak melatah, Elfira atau nama sebenarnya Nurul Elfira Loy Ahmad Sabri, 28, seboleh-boleh akan berhubung terus dengan mana-mana inidividu yang mengecam dirinya bagi menjelaskan perkara sebenar.
“Sebenarnya, saya jarang terima mesej yang mengancam emosi dalam Instagram. Alhamdulillah semuanya baik-baik.
“Kalau ada dan saya nampak, memang akan bersemuka dan bercakap dengannya,” kongsinya dalam sesi soal jawab dalam Instagram semalam.
Ujarnya, pendekatan tersebut wajar bagi menjelaskan sebarang kekeliruan atau salah faham individu terbabit dengan dirinya.
“Saya akan jelaskan bagi pihak sendiri tetapi terpulang baginya untuk percaya atau tidak.

“Itu bukan tanggungjawab saya. Jawablah sahaja di akhirat nanti.
“Kecaman di tempat lain, biarlah. Itu kan mereka yang mengundang masing-masing untuk berkata buruk,” katanya lagi.
Sebagai info, Elfira yang terkenal menerusi drama Biar Mimpi Sampai Ke Bintang itu mendirikan rumah tangga dengan Faris Khairol Anuar dan dikurniakan dua orang cahaya mata.
Walaupun jarang muncul dalam mana-mana drama atau filem, kehidupan peribadinya sering saja menjadi bahan buah mulut netizen. – KOSMO! ONLINE


[KEMASKINI] Jenazah lima beranak selamat tiba di Butterworth
Oleh KOSMO!

24 Julai 2022, 2:25 pm
Oleh SITI MAS ERRAH AMRAN
SEBERANG PERAI – Jenazah lima sekeluarga yang maut dalam nahas berhampiran Hentian Titiwangsa di Jalan Raya Timur Barat (JRTB) Gerik-Jeli petang semalam tiba di Masjid Jamek Haji Abdul Rashid, Butterworth di sini sebentar tadi.
Jenazah Mohd. Rodhi Othman, 64 dan isteri, Sharifah Rohana Syed Sagaf, 59, serta anak mereka, Siti Aishah Mohd. Rodhi, 32, suaminya, Ahmad Khomaini Abu, 32 serta Zara Hana Ahmad Khomaini, 6, tiba di pekarangan masjid kira-kira pukul 12.56 tengah hari.
Terdahulu, kesemua jenazah yang dibawa menaiki empat van jenazah berlepas dari Hospital Gerik, Perak pada pukul 11.20 pagi.
Kelima-lima jenazah dijangka akan disemadikan dalam satu kubur di Tanah Perkuburan Islam Masjid Jamek Haji Abdul Rashid, Sungai Dua selepas solat Zohor.
Dalam kejadian jam 3.45 petang semalam, lima sekeluarga yang menaiki kenderaan pelbagai guna (MPV) jenis Perodua Alza maut selepas bertembung dengan kereta pacuan empat roda (4WD) Toyota Hilux.

Kemalangan itu dipercayai berpunca daripada pemandu 4WD yang memandu dari arah Gerik ke Jeli, Kelantan yang hilang kawalan sebelum memasuki laluan bertentangan dan bertembung dengan kenderaan dinaiki lima sekeluarga berkenaan.
Lima sekeluarga itu dalam perjalanan pulang ke Sungai Petani, Kedah selepas selesai menghantar ahli keluarga mereka di sebuah pusat pengajian pondok agama di Kota Bharu, Kelantan. -KOSMO! ONLINE


Lelaki minta malaikat Jibril turunkan wang dari langit biayai pembinaan masjid
Oleh KOSMO!

24 Julai 2022, 2:32 pm
JAKARTA – Satu rakaman video memaparkan seorang lelaki Indonesia menadah tangan ke langit untuk meminta malaikat Jibril menurunkan wang menjadi tular di media sosial, lapor laman Berita Majalengka, semalam.
Dalam video yang disiarkan di laman Facebook Viral 20c, lelaki itu menadah tangan, melafazkan pujian lantas meminta Jibril menurunkan wang dari langit.
Jibril ialah malaikat suruhan Allah S.W.T yang bertanggungjawab menyampaikan wahyu kepada Nabi Muhammad S.A.W.
Perbuatan tersebut dilakukan di sebuah tapak pembinaan masjid tiga tingkat dan pelakunya berada di puncak bangunan.
Katanya, tempat yang dilawati itu merupakan kawasan suci yang belum diterokai oleh Youtuber, penjaga keramat dan dirinya sendiri.
Setelah sampai di puncak masjid, terdapat seorang lelaki berbaju hitam dan berkain pelikat kain biru hitam membaca doa sambil menadah tangan dan mendongakkan kepalanya ke langit.

“Ya Allah, Ya Allah, Masjid Karuhun, Masjid Kolot, turunkanlah rahmatMu. Jibril-Jibril turunkan rahmatMu, Jibril turunkan wang untuk membina dan membayar hutang masjid, jadikannya nyata Allahuakbar,” kata lelaki itu sambil diikuti orang sekelilingnya.
Dia meneruskan doa yang sama dan menjerit ‘banyak duit, banyak duit, turun dan turun’ yang diikuti dengan kalimah takbir.
“Jadi jangan risau, bayaran untuk tukang cat, tukang besi dan tukang konkrit sudah terjamin”, sambungnya sambil bertepuk tangan dan mengakhiri ritual tersebut.
Setakat semalam, video ini telah mendapat 24,442 tanda suka dan menerima pelbagai reaksi daripada netizen.
Video ini juga telah menerima 20,016 komen netizen dengan mencatat jumlah 3,442 perkongsian.
“Mereka semua memerlukan rawatan mental, mana-mana pihak sila hantar kakitangan hospital sakit jiwa beserta ambulans untuk mengangkut kumpulan ini,” komen seorang pengguna media sosial. – Agensi